url: =LESSON 1 March 27-April 2 Thumasa leh Lesson 1 na (Bang Thu Hiam?) ~ MUC\nLESSON 1 March 27-April 2 Thumasa leh Lesson 1 na (Bang Thu Hiam?)\nAdmin 10:37:00 PM 3Q2020, Articles, Sabbath School Lesson\n1588 kumin Mikang nupi khat a naupaai khit kha 7 cingkhin hi. Tuipi lamnga-in a etleh Spanish Armada tembaw 130 galdo dingin a kuan amuh ciangin lau lua ahih manin a nautolh hi. Tapa khat suakin a min dingin Thomos Hobbes ci-in minphuah hi. Hih pa pen Europe gamah gam ki-ukna tawh kisai mipil minthang khat hong suak hi. England gam buai-in gal le sa kidona tawh a kidim laitakin Hobbes in gam ki-ukna kiciantakin a om keileh, gam mite in gal lau-na, gam ki-ukna patauhna leh a tawpna-ah sih ding lau-na tawh kidim ding hi, ci-in pulaak hi. Ama genna-ah “gal kihtak bangin na khempeuh kihtak launa in hong ukcip ding hi, ci hi. Tua hi-in kikhelna khat a om keileh mihing nuntakna in zawngkhalna, buai-na, gitlohna, lunglen khuangaihna leh sih baihna tawh kinungta ding hi, ci hi. Hihte panin suahtak nading lampi in bang hi ding hiam? Hobbes in hih bang lau-nate pan suahtak nading lampi in mi khat ahih keileh kipawlkhopna khat in hong uk hileh tua bang buai-nate panin kisuakta ding hi, ci hi. Mipi in amau deihna nial leh kilemna, bitna om ding hi, ci hi. Tua bangin mipite in ukna nei kumpi tungah amau deihna ap ding uh hi, ci hi. Tua bangin mipi in ukna neite tungah a ki-apna uh pen “thuciam” thukimna (covenant) ci-in minvawh uh hi.\nHobbes tung panin thuciam hong kipan hi lo hi. Kum tul tampi laipekin Pasian in Israelte tawh thuciam bawl khin zo hi. Hobbes pulaak thuciam in ahihleh mipite phuahkhiat hi; ahi zongin Ukna khempeuh a nei PA, vantung leitung a Piangsak Pa in Israelte tawh thuciam bawl hi. Hobbes pulaak thuciam in lau-na siksanin kibawl thuciam hi; Pasian thuciam in ahihleh itna siksan thuciam hi. Mawhna sung a puk mite hong it mahmahin tua itna in Singlamteh tungah sihna hong thuak itna hi.\nTua hi-in Khrih in ei ading hong nungta-in a hong sihna hangin eite in Amah a it kik thei ihi hi. Hobbes thuciam bangin eite in ukna khempeuh a nei Pa tungah ki-ap ding kisam hi. Lau-na, mawhdim, siatna dim i nunna khempeuh i ap ding hi. Maipha ngah nading, ngah nading lametna tawh ama thuzui i hi kei hi. Pasian in a Tapa a hong piakna hangin Ama sungah hotkhiatna i ngah theihna hangin amah a zuan ihih ding kisam hi.\nKoi bangin tua bang hi thei hiam? Tua in thudang hi lo-in nunna kikhelna thu hi. Khrih in i mawhna lakhia-in Ama dikna hong pia hi. Ama hangin Pasian mah in eite a midikin hong sang hi. Tua manin i tungah mawhsiatna om nawn lo hi; Amah tawh kizopna hong dalttan mawhna a kihemkhia ahi hi. Tualthatte, numei pasal paaktatte, lungkhauhmi, gutate, naupang tawh a mawhte a kipan gitlohna tawh kidim mite in tu-in Pasian mai-ah Amah bangin a siangtho mi suak hi. Hih a lamdang piakkhong dikna in upna bek tawh i ngah hi.\nTua manin upna tawh diktansakna i ngah hi” ci-in i pulaak hi. Ahi zongin tua tawh dinkhawl hi lo hi. Tualthatte, numei pasal\npaaktatte, lungkhauhmi, gutate, naupang tawh a mawhte a kipan gitlohna tawh kidim mite in Jesuh tungtawnin Pasian tawh kizopna om thei hi. Bang hang hiam cihleh Jesuh sisan in mawhmaisak banah sianthona, bawlphatna leh kipuahphatna a piangsak hi. Eite in Khrih tungtawnin a suakkik ihi hi. Suahkikna tungtawnin Pasian in Ama thupiak siangthote i lungtang tungah a hong gelh hi. Tua ciangin mi that mi in that nawn lo, guta mi in gu nawn lo, numei pasal paktatna bawl nawn lo, zongsatna hoih lo khempeuh nusia khin hi. Sunglam kiphuahphatna panin pualam nuntakna buppi kiphuahphatna hong om hi.\nHih mite in amaute sungah Pasian sepna a om bangin nungta uh hi. Amau deihna, amau nunna khempeuh in Pasian kamciam tawh tonkhawm hi. Hih in Pasian thuciam sungah nuntakna zungpi hi.\nTu quarter thusin ding in Pasian thuciam leh tua thuciam hong kalh thute i kikum ding hi. A hong nusia khin Dr. Gerhard Hasel gelhte leh laibu tuamtuamte pan kaikhawmin hanthotna, lametna thu tampi i sinkhawm ding hi. Itna sungah lau-na om lo hi. Bang hang hiam cihleh a kicing itna in lau-na a hawlkhia hi (1 John 4:18).\nBang Thu Hiam?\nTu Kaal Sung Sim Ding: Late 100:3; Sawl. 17:26; Pian.2:7, 18–25; 1:28, 29; 3:15.\nKAMNGAH: “Tua ciangin Pasian in, “Eima lim leh eimah hong sunin mihing bawl ni. Tuipi ngasate tung, huihlak vasate tung, ganhingte tung leh leitung a bokvakte khempeuh tungah ukna neisak ni, a ci hi. Tua ahih ciangin Pasian in Ama lim bangin amah a piangsak hi. Amah in pasal leh numei a piangsak hi.” Pian. 1: 26, 27.\nPasian in mihing a hong bawlcilin mihing in lametna, lungnopna leh kicinna tawh kidim hi. Pasian in nate a bawl khit nisialin hoih hi, ci-in a pulaak hi. Tuate sungah huihpi, tuiciin, typhoons, zinlinna, kialpi, natnate cihte kihel lo hi. Tua hileh bang hangin hih siatnate hong piang hiam? Ni 6 ni hong cin ciangin Pasian in a piansak nate khempeuh a zawh khit ciangin “ hoih mahmah hi” ci-in pulaak hi. Tua pen bang hiam cihleh Ama limlemel sunin mihing a piansak khit ciangin hoih mahmah hi, ci hi. Pasian limlemel suun mihing lamdang hi.\nNate a piansak khit ciangin mihing a hong bawl hi. Nate leh mihing a hong piansakin na khempeuh in kicinna leh hoihna tawh kidim hi. Mihing a hong kipiansak tungin mithat, guta, zuaupuak, mi gilo om lo hi. Tua leh koi bangin mi gilo hong piang hi ding hiam?\nTu kaal sung i et ding thu in piansakna thu, Pasian in mihing hong bawl tungin mihing in kicinna tawh kidim hi. Tu-in Pasian in tua kicinna sung a nungta dingin eite hong bawl thak hi, cih thu i gen ding hi.\nTukaal sung thusin: Lai Siangtho in piansakna thu bangci gen hiam? Pasian in koi bangin mihingte tawh kizopna deih hiam? Sia le pha theihna singkung in bang ngimna nei hiam? Adam leh Eve in mawhna sung a puk uhteh lametna bang om hiam?\nThuthuk in Thuthuk Kiang mah Hong Tunpihkik.....\n“A kipatcilin Pasian in vantung leh leitung a piangsak hi (Pian. 1:1) Scientist khat in leitung tuamtuamte in ‘ni’ kimkot hi; ni in aksi lompi\n(galaxy) kimkot hi, ci-in hilh tua leh a khedap vom bulh nupi khat dingto-in, leitung pen sumkuang tungah kinga hi veh aw, ci-in dawng hi. Tua leh mipilpa in ciamnuihna-in tua sumkuang in bang tungah kinga hiam, ci-in dong kik a, nupi in sumkuang dang khat tungah kinga hi, ci-in dawng hi. Tua leh mipilpa in tua sumkuang zong bang tungah kinga hiam, ci-in dong kik a, a dang sumkuang tung khatah kinga hi, ci-in dawngkik hi. Mipilpa in a dot kikma-in nupi in “ bang bang i gen zongin kuamah in um kenteh,’ ci hi.\nMihing piankhiatna thu leh na khempeuh a hong kipatna thu in manpha hi. Bang hangin mihingin piang ka hiam? Koi bangin nungta ka hiam? Koilam masuanin nungta ka hiam cihte tawh kizui-in Pasian in a geelkholh bangin a nungta ding hi lo i hiam?Hih bang dotnate in mihing nuntakna bulpi leh nuntak manneihna a thu bulpi hi. Tua thute in i nunzia a kipan mite tawh kizopna tungah huzaap lianpi nei hi.\nPian. 1:1; Late 100:3; Isa. 40:28; Sawl. 17:26; Eph. 3:9; Heb. 1:2, 10 cihte in koi bangin mihing kipatna, nuntak manneihna, nunzia ding leh i mai lam thu ding bang hong hilh hiam? Bang thu hong hilh uh hiam?\nPian. 1:1 in Topa in Piangsak Pa hi, cih kician takin a hong laktelna (prove na hi lo) hi lo hi. Pasian in na khempeuh Piangsakpa hi, cih laktel nading hi lo hi; Lai Siangtho mundangte zong tua bang mah hi. Topa in Piangsakpa hi, cih pulaak, hong hilh hi lel hi. Up mateng hong hilh tentan lo hi. Topa in Piangsakpa hi, cih um maw ahih keileh um lo cih thunih bek om hi. Topa in nate piangsak hi, cih up ding simloh a dang om lo hi. Muh ciang bekin um ning ci lehang, ei mahmah i piankhiatna i muh hi tuan lo hi. Nate a kipiansakin mihing in amuh khak bangmah om lo hi.\nBang bang hi taleh Pasian in Piangsakpa ahihna um dingin eite hong sawlna-ah up theih nading thu tampi hong lak hi. Up theih nading siksan ding thu tampi hong hilh hi. Hih leitungah mihingin i pianna ahang om a, Pasian in ngimna nei hi. Nate in a mawkmawkin hong piang tawm hi lo-in, Piangsakpa in ngimna nei-in hih leitungah hong piangsak hi.\nPiangsakpa Limlemeel Suun (Pian. 1:27)\nLai Siangtho in Pasian in Ama limlemel suunin mihing, numei leh pasal piangsak hi, ci-in hong hilh hi (Pian. 1:27). Hih thu siksanin a nuai-a dotnate dawng in.\n1. Pasian in Ama mel le lim suunin mihing piangsak hi, cih in a khiatna bang hi ding hiam? Bangci bangin Ama lim le meel nei i hiam?\n2. Piancil Bu siksanin Pasian in Ama lim le mel suunin mihing simloh a dang a piansak a om diam? Om lo ahihleh piansak nate tawh kibang lo-in, mihing ihihna thupi mahmah hi lo hiam? A kibang lo hih thu nih in bang hong hilh hiam?\n3. Mihing pianna leh a dang piansak nate kibat lohna in bang hi ding hiam? Pian. 2:7, 18–25.\nPasian omzia i gen ciangin mihing pianziate mah zangin i pulaak hangin, i theih ding thu in Pasian in Kha hi (John 4:24). Pasian melpuak i theih loh tampi om hi taleh, i pumpi, lungsim, leh Pasian tawh kizop theihnate in eite hong Piangsakpa kilangsak hi. Pumpi tawh a om mihing in thungaihsut theihna leh vantung thute ngaihsut theihna nei hi. Hihte khangto thei, picingsak thei ihi hi. Piansak na khempeuhte tawh i kibatlohna mihing in Pasian tawh kizop theihna hi. Ganhingte a kipan piansak na dangte in mihing bangin Pasian tawh kizopna nei thei lo hi. Tua in mihing hamphatna hi.\nPasian in numei a kipiansakdan tuamdiak hi. Numei leh pasal a nihun Pasian lim le mel suun a kipiangsak ahi hi. Mihing a hong kipiansakna sungah numei leh pasal in mihing hihna-ah a thupi zaw, dinmun niam zaw om lo hi. Pasian in leivui panin numei leh pasal hong piangsak hi. Numei leh pasal a hong kipatna bulpi in kibang hi; Pasian tawh a tuam vilvel kizopna nei hi. Numei leh pasal in a kibangin Pasian minthangsak thei hi; Pasian piak nunzia sungah a kibangin khangto thei uh hi. Pasian mahmah in Adam kithuahpih ding khat a piangsak hi. Adam ahuh ding amah tawh kituak ding mihing bawlsak hi; amaute in itna leh hehpihna sungah khangto khawm ding uh hi. Eve in Adam nakguh panin kipiangsak hi. Eve in a pasal ukcip lo ding hi. Tua bang mahin Adam in Eve pen nengniam lo ding hi. A nihun tonkhawm ding uh hi; khat le khat ki-it, kihuh ding uh hi.”Ellen G. White, Patriarchs and Prophets, p. 46.\nPasian leh Mihing in Kithuahkhawm (Pian. 1:28, 29)\nLai Siangtho sungah a kigelh Pasian in mihing tungah a pulaak masak penpen thu ngaihsun in. Mihing in a phung thei dingin Pasian in thu a pia hi. Pasian in Adam leh Eve tungah kimlepaam piansak nate tungah ukna nei-in, kem dingin thupia hi. Amaute nek ding zong pulaak hi. Pasian in mihing tungah a pulaak masak penpen thu in mihing in a kimlepaam nate tawh kizopna hi.\nPian. 1:28, 29 sungah koi bangin Pasian in a piansak nate bangci pulaak hiam? Nate in siatna nei-in nate tawh nopsakna in siatna hi, a ci hiam? Hih thute tungtawnin piansakna thu leh piansak kimlepam nate tawh kizopzia bang hong hilh hiam?\nPasian in a piansak mihingte tawh kizopna hong bawl masa hi. Amah in mihingte hopih hi; amau nuntakpih ding thupiak nei hi; amau nunzia ding hilh hi. Amau masuan ding zong limtak hilh hi. Ama piansak nate tungah mihing in ukna nei dingin thupia hi.\nPian.1:28 in Pasian in Adam leh Eve thupha pia hi, ci hi. A khiatna in bang hi ding hiam? Piangsakpa tawh amaute kizopdan bang pulaak hiam?\nPasian in Adam leh Eve tawh a kizopna-ah hehpihna siksanin amau tawh kizopna nei hi. Naupang in a pa tungah a kingak bangin, Adam leh Eve adingin Pasian in amaute a Piangsakpa leh Pa bangin kizopna nei uh hi. Pasian tungah kinga uh a, thupha tawh kidim uh hi. Amah in amaute kisapna khempeuh pia hi. Amaute in Pasian thupha ngah dingin kilawmna bangmah nei lo uh hi. Amaute ngahte khempeuh in a thalawh theih ding bangmah om lo hi.\nPasian in tu-in amah tawh i kizopdan ding in, Adam leh Eve a pukma Pasian tawh amaute kizopzia bangin kizopna nei dingin hong deih hi. Tukaal thusinna tungtawnin, mawhna sung puk khin hi taleng, Pasian in amah tawh i kizopna koi bang hi dingin deih hiam?\n“Topa Pasian in mipa thu pia a, “Na ut utin huan sung singkung gah khempeuh na ne thei ding hi. Ahih hangin a pha le a sia theihna singkung gah pen na ne kei ding hi. Bang hang hiam cih leh tua na nek ni-in na si ding hi,” a ci hi (Pian. 2: 16, 17).\nHih sittelna in Adam leh Eve in deihtel theihna zat nading mun hong suak hi. Piangsakpa tawh a kizopna uh in a hoih maw, a sia maw huzaap nei ding pen amau deihtelna tungah kinga hi. Hih in Pasian in mihing tungah sia leh pha khentel theihna, deihtel theihna nei hi, cih hong lak hi. Thupiak nial thei ding khentatna nei thei kei le-uh, bang hangin Pasian in thuman lohna hangin amaute thuak ding gimna Amah in hong thuak ding hiam? Pian. 1,2 sung a thubulpi Pian. 2: 16, 17 in hong hilh hi. Amau mailam thu in sia leh pha khentel theihna singgah nek lohna tungah kinga hi. Mihing in thu tuamtuam tawh a kibuaisak ding hi lo hi. Pasian thupiak a phawk tawntung ding hi. Pasian in amaute tungah tawntung thupiak khat nei a, ahi zongin Pasian in ama hehpihna a pia hi. Tham lo-in hih thupiak in amaute ading vangik hi lo hi; singgah khempeuh ne thei ding suahtakna siksanin ne lo ding thukham pia hi.’ H. C. Leupold, Exposition of Genesis (Columbus, OH: Wartburg Press, 1942), vol. 1, p. 127.\nPasian in Adam leh Eve tungah “Keimah in note hong Piangsakpa ka hi hi; Keima limlemel suunin ka hong bawl hi. Keima hangin note a nungta na hi uh hi. Note nuntakna in Keima tungah kinga hi. Note nopsak nading, note dam nadingin na khempeuh ka hong pia hi. Keima ukna nuai-ah piansak nate tungah ukna kong pia hi. Kei na hong it ding uh a, Keimah in note Pa hi-in, note in Keima ta na hi ding uh hi, ci hi.\nTopa thupiak bangin i kalsuan nadingin amah muanna leh amah tawh kizopna kip kisam hi. A tawpna-ah Pasian tawh i kizopna in muibun ding a, Amah teel zaw ihih manin amah tawh i kizopna in kip tawntung ding hi. Ama deihna a nial mi in Topa tawh kigamla mi hi-in, Topa tawh kizopna nei lo mi ahi hi. Tua bang mi in a nuntakna-ah Topa kisam lo hi, ci-in a pulaak hi gige hi. Siatna sungah nungta ahih manin tua bangin khensat hi. Siatna sung a nungta mi in Pasian tawh kigamla-in, Pasian lo tawh nungta ahih manin lamet bei-in a tawpna-ah sihna sung tung hi.\nAdam leh Eve in Pasian tungah citakna leh upna nei uh hiam ci-in sittelna kikoih hi. Piangsakpa tungah a cihtak laiteng, Pasian in amau kitangsapna khempeuh pia-in, nopna tawh kidim ding uh hi. Ahi zongin Topa tungah kinga lo-in amau le amau tungah kinga ding, khat zawzaw a tel dingun kikoih hi. Topa gen thute sungah upna a nei takpi uh hiam? Topa a up takpi leh up tak lopi sittel nadingin sia leh pha singkung kikoih hi. Tuhun ciangin koi bangin sittelna hong pai hiam? Koi bangin Pasian thukham in Pian. 2: 16, 17 tawh kitonin bang pulaak hiam?\nI theih ngei loh mi khat sangin i theih mi khat i muang zaw hi. Satan in Pasian maitang nialin a langpan ciangin Eve in Satan thugen muang ngam lo-in a nusiat ding kilawm hi. A theih ngei loh Satan sangin ama theih Pasian a muang ding hi zaw hi. Tua hangin Satan in Eve a zawh nadingin bangci kalsuan hiam? (Pian. 3:1–6).\nEve in Pasian thupiak palsatin ama mawhna hangin mi khempeuh in sihna a tuak kul hi lo hi; Adam in ama deihtelna a zat khialhna hangin mihing khempeuh tungah mawhna leh sihna hong tung hi. Eve in Satan khemna thuak hi; Adam in khem thuak lo hi.” The SDA Bible Commentary, vol. 1, p. 231.\nThupiak palsatna leh Pasian thupiak thupi simlohna hangin Pasian leh mihing kizopna kitat hi. Maitang kimu-in kizopna panin gamla-in lau-na tawh kizopna hong piang hi (Pian. 3:8–10). Kipawlkhopna, kituahkhopna munah kikhenna, kigalneihna hong om hi. Mawhna hong om a siatna in nungzuih hi. Mawhna sung pan hotkhiatna om keileh tawntung siatna manawh ihi hi.\nPasian in gimnate lak panin lametna leh kamciam bang pulaak hiam? (Pian. 3:15.)\nGulpi leh numei kikal a kipan gulpi suan leh numei suan kikal kidona lianpi hong piang hi. Ahi zongin Pasian in lamdangtakin mihingte adingin lametna thu genkhol hi. Numei suan in Satan lutang satzan ding a, gulpi in ahihleh Messiah khetul liamsak ding hi, ci-in mihingte tungah kamciam hi.\nAdam leh Eve in cimawhin lamet bei-in a om laitakun amaute in Messiah kamciam sungah lametna nei-in amau nunna kikhel thei hi. Hih lametna in Pasian piak hi; Amah mah in tua kamciam a tangtungsak ding hi. Adam leh Eve in hih kamciam amuh khak loh uh hangin, amaute in mawhna sungah lamet bei-na panin lametna tawh nungta thei uh hi.\nPian. 3:9 sim in. Pasian in Adam leh Eve tungah “Koi-ah om na hi uh hiam? ci-in dong hi. Pasian in amaute omna mun a thei lo hi lo hi. Tua bangin Pasian in a dot ciangin a mawhna mah uhtawh Topa kiang zuankik dingin sapna hi zaw hi. Mimawhte tungah Pasian pulaak masak pen in ama hehpihna leh itna thu hi. Tu-in zong koi bangin Pasian in Ama hehpihna leh itna tawh nang hong zongin a hong sam hiam?\nNgaihsutbeh Ding: Lai Siangtho in mawhneite leh upna pan a nungtolhte in Topa zuan dingin hong hilh hi. Late 95:7, 8; Isa. 55:1, 2, 6, 7; Luke 15:3–7; 19:10 enkak in. Bang thudang na mu hiam? Laibu simding munte: Ellen G. White, “The Creation,” pp. 44–51; “The Temptation and Fall,” pp. 52–62; and “The Plan of Redemption,” pp. 63–70, in Patriarchs and Prophets.\nPasian in “Koi-ah om na hi hiam” ci-in Adam le Eve tungah a dot laitakin amaute bukna sawlbawk pailetin a bil uh vutlet bangin a zak uh thu in hotkhiat lungdamna thuhilhna lian mahmah khat hi. Na biak Pasian in hong nusia nuam lo hi; amah in nangmah zong dingin hong pai hi. Topa in nangmah a mangthang dingin hong phal lo hi; Amah in nangmah hong zong hi; Pa in a Tapa hong sawlin a mangthang mite hong zong hi bek lo-in a hong honkhia hi. (Charles Haddon Spurgeon, The Treasury of the Bible (Grand Rapids Zondervan Publishing House, 1962) Old Testament, vol. 1, p. 11.\n1. A mangthang mite hon dingin hong zong PA hong itna tu-in bangci bangin thuk ding na hiam? Koi bangin tua itna thuk kik dingin Topa in lamen hiam?\n2. Lai Siangtho hong hilh Pasian piansak na khempeuh in mawhna sung a tunkhitna thu leh piansak nate in amau thuthu-in hong piangtawm hi, cih thu enkak in. Koi in lametna tawh kidim zaw hiam? Bang hang hi ding hiam?\n3. Bangci bangin itna tawh kizopna in lungnopna piangsak hiam? Bang hangin Pasian tawh kizopna in tua bang nopna piangsak hi ding hiam? Innkuan kizopna zi le pasal, lawm le gual nasemte leh nasem nei pute kizopna in Pasian tawh i kizopna hong huzaap hiam?\nTomkaihna: Mihing leh Pasian kikalah itna tawh kizopna a om theih nadingin Pasian in ama lim le meel sunin hong bawl hi. Mawhna in mihing neih Pasian lim le meel kisia khin taleh, Ama mel le lim bucing i ngah kik nadingin Pasian in mawhna sung panin a hong tankhia hi. Ama tungah kinga ihih manin ei hong Piangsakpa tawh kizopna a om ciang bekin i nuntakna in mannei hi.


timestamp: atn

url: =GZA makaithak tading in a ciinhuai Dr. Do Kham nasepzia pawlkhat ~ Khaibawi :: ZOMI DAILY\nposted on 24 November 2016 at 4:27 pm UTC+9:30 Lomkholna: GZA, Khaibawi, News\nMi kician peuhmah in thanem tawmkhat a neihtheih mah bang un, etteh huai, ciin’huai pawlkhat mah nanei ciat uh hi. Tualak ah hong paisan khin GZA Ex- GS Dr. Do Kham in a mipih, Zomite hong vanzia, hong gawmzia, tawm I gennuam hi. Ama hong kipiak khiatna hangin zong, leitungbup aom Zomite tampitak kipum khat tuam hi hang.\n1. A zinsuk, a zintohna ah Zomi ki pawlna aom biaknalam hita leh Community lam hita leh makaite tawh kimu in holimpihna neipih hi. Biaknalam Sia, upa makaite, kuamah Pawlpi deidanlo in hun a neih leh thuhilhna neihpih in ann zong vakzel hi. Tua mah bangin Community makaite zong neihpih hi. A tunma in tuading vaikhempeuh a ni, a naiding zasak khol hi. Pawlpi khat, innkuan khat cih bang peuhmah bulphuhlo hi. LZI kipat tunglai in agen siasiate zong limtak holimpih hi. Tutung GZA makaithak dingte in zong, tuaci bang lungsim puakzia tawh Zomite nong kalsuanpih dinguh mipi in kisamlai ding hi.\n2. Zomi mipi tungah ama aituam Mission or biakna Pawlpi nasep nading peuhmah sum dong’ ngeilo hi. Zogam leh Zomite huhna ding zong, a lawm Mangkangte leh minamdangte tungah ngetsak zaw hi. Tutung GZA makaithakding peuhmah in tuaci banga, Zogam leh Zomite ading, na nong sepkhiat dinguh mipi kisamlai hi. Gamdang aom Zomi a tamzaw amau leh amau ki sikhoptek uh ahih manin I minambup ading nasep khopna or GZA Fund ding cih bang ahih kei buang leh mipi tungah aituam nasepna peuhmah GZA Makai akici peuhmah in mipi tungah I don loh ding,piakkhiatna tawh kisai I gen loh ding, mipi in lunggulh hi. Bang hang hiam cihleh GZA makai a tamzaw inn le lo, sum le pai nei zihziah ahih lam mipi in thei hi. Mi namdangte hauhna I gam leh I minam sungah Sia Do Kham bangin I tunsak ding kisamlai hi. Lai Siangtho sungah zong, Pasian in Solomon kiangah minamdang, gamdang tuamtuamte hauhna kong puakding naci hi.\n3. Khua le tui, Pawlpi kuamah deidan neilo in, a khantohna dinguh, aki thutuah nading uh limtak thuhilh in, tai akul leh zong itna leh deihsakna tawh a khialte, ka tanau hi, ka khuapih hi, ka pute hi, ka behte hi, ci-in pumguplo a, hilhngam, taingam in nuaklo hi.\n4. Minam leh gam makai Politician te tawh zong, ki telkhialhna omlo in khut kilen in nasemkhawm thei hi. Gensia ngeilo, lang pang ngeilo in Zomi makai khat ahih nak leh ahih theih zah in thapia hi. Tutung GZA makai thakdingte zong, tuaci bang lungsim I neihding Zogam le Zomi te’n kisam hi.\nGZA makaite pen khasum sang kuamah omlo in amau veinaciat tawh na hongsemte ahih manun mipi in zong, a beisa mah bangin a mipihte vanin hong pai uhteh, a lamsapding uh leh a niangtui manding uh or a zinlai nading tantan uh, sum leh pai I hih theihzah I piakmah bangin, tutunga makaithak dingte zong, zahtak siam ni. Kei mimal ngaihsutna ah makai kitel dan zong Mee tawh kitelse kei henla, tulaitak a, President Dr. Enno angap nawn kei zenzen leh Vice President or General Secretary pen President ah koihto in, OB or EC member athak hong guan beh lel le-uh, I minam a cidamzaw tam cih ngaihsun ing. Khasum sangding lah hilo, Politics danin Mee tawh I kitel luailuaiteh I kipawlnate ki khenlam, ki siatlam hong manawh pahpah thei hi.\nGZA khawmpi lawhcing henla, makai thakdingte zong, lunghiang hetlo in Israel te minam makai Moses leh Joshuate zong, Pasian in keima nasem hi, acih lungngai in thalawp tak-in Zogam leh Zomita ding, na hongsem le-uh I lunggulh hi. Mipi in thungetna leh I hih theihna bangbangin thapia in panpih ciatni. Zogam leh Zomita dingin GZA damsawt hen.\nPrevious: Malaysia Ringgit sumtuh azang mi 3 kiman ~ ZD\nNext: Turkey ah Bomb puak, mi 2 si, 16 liam ~ TK Lian


url: =Thu tuamtuam – Feb 2022 – Zomi Agape Church Inc\nThu tuamtuam – Feb 2022\nZomi Agape Church Inc > Zomi Agape Church Blog > Agape Digest > AD03 > Thu tuamtuam – Feb 2022\nFebruary 21, 2022 by Super Admin AD03, Agape Digest, News\n*A kikhel nuntakna: Hih thulu tawh kizui in thusinna pen Feb 18-20 sung biakinn ah om ding hi. Pawlpi’ makaina hi-in a sia ding pen Dr. Mung, Chicago pan hi ding hi. 19 ni suun pen Zomi Nam Ni pawi kibawl ding ahih manin thusinna om lo ding hi. Nitak kikhop bel om ding hi. Nipi ni pen suun kikhop le nitak kikhop om ding hi. A kuamah peuh hanciamin lawmlegualte zawn ciat ni.\n*Zomi Nam Ni: A 74 veina Zomi Nam Ni pawi pen Feb 19, 1pm-5pm kikalin906 College Heights Blvd, Bowling Green, KY 42101 ah nasia takin kibawl ziahziah ding hi. Chief guest pen ZCC Sia Mungpi hi ding hi. EC panmun kiteelna zong om ding hi cih ZIKY facebook ah suaksak hi.\n*Kawlhun naupang Nipisaang: January 08, 2022 ni in Kawlhun ah Sunday School kipan ta a, zopau leh kawlpau tawh kihilh hi.\nKhan nih in kikhen a, a golkhan pen Nu Nuam pi in hilhin, a neu khan te pen Nu Dim Khek in hilh hi.\n*Nupite’n parti bawl: January 29, 2022 ni in nupite kilawmtatna nasia takin biakinn ah zangkhawm uh hi.\n*Mrs Biden hong hawh: January 15, 2022 ni in First Lady Jill Biden in December kha sungah I tuah ahi tornado hangin Creekwood veng leh FEMA Recovery Center Greenwood Mall sungah hong pai hi.\n*US gammi suahna hong ngah thak Pa Tual Piangte nupa, le Pa Cinpui’ zi Nu Lam i lungdam pihna i pulak hi. Pa Tualpiang te in lungdam kohna in Sani thungenteng an hong vak uh hi.\n*Pa Khupnote innkuan in Pasian piak tanu Lia Tawinu hong neithak ahih manun lungdampihna i pulak hi.\n*Pa Kam Tuang leh Nu Niang Tawng te’n Pasian piak innthak hong nei uh ahih manin lungdampihna i pulak hi. Amau innkuanin Pasian tung lungdam kohna in January 2,2022 ni in pawlpi bup an hong vak hi.\nAgape Digest, Agape Digest 003, News


url: =Johor lamgei vanzuakna “Hawker Stall” te mawtaw in phukha in Tourist khat zato tung :: ZOMI DAILY\nJohor lamgei vanzuakna “Hawker Stall” te mawtaw in phukha in Tourist khat zato tung\nposted on 20 May 2017 at 12:19 pm Lomkholna: Malaysia, News, Sawltak, World\nMalaysia, Johor sungah mawtawhawl numei khatin anungkiksak leh lamgei vanzuakna “Hawker Stalls” honkhat phukha in khualzinmi Tourist khat liam cih theStar pan kiza hi.\nGeorge Town OCPD Asst Comm Anuar Omar in agenkhiatna ah mawtawhawl numei nu’n nungtaisak kha in vanzuakna lengsawn “Pushcarts Stalls” honkhat taihtukkha cihi.\nMawtaw phutkhakna hangin aliam ahi Woon Kwee Fong pen kum 59 aphakhinkhat hi a, Batu Pahat panin Johor ahawhin azinpak ahihi. Friday nitaklam 6:35 hunpawl in tuahsiatna apiang hi a, liamna angah Tourist pen Penang Hospital ah zatui kibawlding in kipuakpah hi.\nNitak an “Dinner” ne hithiat in aomlaitak adang mi 4 zong liam uh a, ahi zongin ahuaisialua omlo hi.\nACP Anuar in agenna ah hih tuahsiatna pen “Section 43 of the Road Transport Act 1987” thukhun tawh kizui in zuihtakna Careless Driving tawh thu kibawlding cihi.\nHih Accident apianlaitak agei ah amukha khat ii genna ah New Lane leh Macalister Road lamkabom ah mawtaw tuahsiatna om ahih manin, hih mawtawhawl numeinu’n zong lauthawng in ama mawtaw anunkinsakna panin vanzuakna teng aphukha hi ci’n genkhia hi.\nVideo etnopleh: Car ploughs into hawker street in Penang\n“Char Koay Teow” kici khauhsuai zuak khatin agenna ah mawtaw Tyre hamzalzal kaza a, tuakhitdeuh asawtlo in ka vanzuakna uh mawtaw in hongphukha ahihlam kaphawkpan cihi. Ka Boss uh phukha in akhutliam hi ci’n genkhia hi. ZD Sawltak #zomidaily\nPrevious: Kawlgam ah alamdang nupakop in akiciamteh te’n ta nihna neithei\nNext: Malaysia om nungak tangval te innkuanpih dingin teelhuai hi\nOpinion: A lunglut huai Zogam MP Candicate te ~ Pu Go Sawm Khup\nVideo: US Missouri ah vuuk kiatna hangin mawtaw 100 val kiphukhagawp\nSouth Africa ah mihing tawh akibang tuuno khat suakin lamdang kisa mahmah\nTulaai leitung Thuthang Tuamtuam Updates September 3, 2014


url: =Nipi Ni (Sunday) ~ Evan. Suang Dal :: ZOMI DAILY\nposted on 18 August 2015 at 10:32 am Lomkholna: Article, Biakna, SuanghDal\nKaal khat sunga ni masa pen ni pen Sunday kici a, Zomi te in Nipi ni ih ci hi. Sunday is the first day of the weeks ci-in ih gengen khin hi. Monday pen ni nih ni hi zaw hi. Friday pen ni guk ni hi a, Mark 15: 42na ah “…it was the Preparation Day, that is, the day before the Sabbath…” na ci hi. Topa Jesuh pen ni guk ni ahi, tua Friday ni-in si hi.\nA sih hun pen John 19: 14na ah “the sixth hours” sunkim laitak na ci a, Mk. 15: 25na ah bel “the third hours”, nai 9am laitak ahi hi, na ci hi (Matt. 27: 62; Mk. 15: 42; Lk.23: 54; Jn. 18:28, 39). Friday ni in Jesuh si a, Saturday (Sabbath) ni in han sungah kisial lai a, a zingciang (the so called Sunday) ni-in thokik ahih manin Nipi ni ih ci a, Monday pen Nipi khuavak kici pah hi.\nSabbath ni ahi, Saturday ni pen thupi mahmah hi. Tua ni in Jesuh ong tho leh thupi kan lai ding hi napin ong tho lo-in a zingciang Sunday ni-in ong tho se citciat a, tua ong thawhkik ni pen thupi zaw kan lai ahih manin, Christian te in tua ni pen Nipi ni kikhop ni in a kizang ahi hi. Hih Sabbath ni in ong tho leh nial nading omlo a, ahi zongin Sabbath ni in Topa tho lo hi. Hi mah taleh Sabbath (Saturday) ni zong ih phawk veve a, thupi ih sa veve hi.\nSDA te adingin Friday ni pen kigin ni hi a, thawhkikna a bulphuh Christian te adingin amau Sabbath ni pen kigin ni (Saturday) ong suak hi. Banghang hiam cih leh kaal khat sunga ni masa pen ni-in Jesuh ong thawhkikna hang ahi hi (Mark 16: 9). Calendar na en in. Ni sagih ni pen Saturday hi a, tua ni pen Sabbath ni ahi hi. Saturday-Sabbath-Seventh Day a kibang hi. Christian te adingin Sabbath ni pen kigin ni ong suaka, thawhkik ni, Sunday ni, Topa’ ni pen Nipi ni ong suak hi.\nLuke 23: 54na ah, tua ni pen Nipi zawh ni nga ni hi a, Sabbath ni hong hi dekta hi, na ci hi. Mark 15: 42na ah, tua ni pen Sabbath ni ma, kigin ni ahih manin ci-in na gelh hi. Jesuh a sih zawh teh kivui pah a, tua a kivui ni pen ni guk ni Friday ni ahi hi. Sunday Nipi khit zawh Monday ni a kipan sim toh, nipi zawh ni nga ni cih pen Friday ni ahi hi. Calendar en lehang Sunday ni pen kaal khat sungah ni masa pen ni hi a, tua zawh ni nga sim to lehang Friday ni pen ni guk ni ong hi hamtang ding hi. Ni guk ni in Jesuh si a, ni sagih ni-in han sungah lumlai a, a ni thumna ahi, Zawmah minvawh Sunday a kici kaal khat sunga ni masa pen ni in Topa Jesuh ong thokik a, tua thawhkikna thu in leitung taangthu kikhel sak hi.\nSabbath nam 4 (Four distinct stages of Sabbath revelation): Tuate in Piansakna Sabbath, Paikhiatna Sabbath (Paikhiatna 20: 8-Thuhilhkikna 5: 12-15), le Thawhkik Sabbath, a tawpna Sabbath (Heb. 4: 9) ci-in khenpi nih in kikhen a, a masa khenpi nihte in Thuciam masa bulhphuh a, a nunung nihte gel pen Thuciam Thak pan ahi hi. Ih phawk dingah, Thuciam thak (NT) adingin Thuciam masa (OT) pen kiginkholhna (preparation) ahih mah bangin, thuciam Thak (NT) pen thuciam masa (OT) ahong tangtunna (fulfillment) hi a, Christian te in Thuciam masa (OT) pen Thuciam thak (NT) khuavak tawh kikhia-in kipomin ki-um hi.\nTheih dingah, Sabbath pi taktak ahi Jesuh tawh nuntak tawntung khop nading ahi, tua hehpihna hang a upna tawh ih ngak Sabbath pi pen ih lamet hi lai phot hi. Tua ahi manin Jesuh a um peuhpeuh adingin tua a nunung pen Sabbath kongpi kihong lai hi (Hebrews. 4: 9). Evan. Suang Dal\nPrevious: A thupipen itna ~ Thawn Tuang\nNext: Bhutan innkuan khat tungpan Lesson


url: =Yangon khuasung kikawmna Water Bus khawlmun 2 ki behlapding :: ZOMI DAILY\nposted on 29 November 2017 at 7:56 pm Lomkholna: Myanmar, News, Sawltak, Yangon\nYangon River luidungteng ataikawikawi, khuasung mipi kikawmna in akizang “Yangon Water Bus” te’n khawlmun 2 behlapding uh cih Coconuts News pan kiza hi. Tua aki behlapding Jetty 2 leh aomsa te kigawmleh Yangon’s Waterways ah khawlmun Stops pen akigawm in 8 Jetties phato tading hi.\nAki behlapding Jetty nihte pen Dawbon Township, Maha Bandoola Bridge geinai ah khat hiding a, Hlaingthaya Township sung aom Shwepyitha Bridge geinai ah khat kibehlapding hi.\nTulaitak Yangon Water Bus pen Insein – Totataung Route dungteng ah ataisak laitak uh ahihi. Tuaban ah thunei te’n Maha Bandoola Bridge, Shwepyitha-Hlaingthaya, Aung Zeya Bridge cih dungteng ahzong ataitheih nadingin avaihawm laitak uh ahihi.\nTuabek thamlo Nga Moe Yeik Creek dungteng ahzong Water Bus taisaktheih nadingin kivaihawm cih kiza hi. Ahi zongin tua Long-term Project tepen maikum sungah ki vaihawmkhiazo panding hi ci’n Yangon Region Transport Authority (YRTA) secretary Dr. Maung Aung in genkhia hi.\nHih YRTA te vaihawmna mahtawh Jetty athak 2 te akilam, Construction vaikhempeuh amau vaihawm ahihi.\nTua aki hongthakding Jetty te panin tuanmanpen mikhat K300 hiding a, Pay Card te zangin tuanman kipiatheiding hi.\nTulaitak Yangon Water Bus pen Insein panin Botataung aki taisak hi a, Shwepadauk, Kyimyindaing, Lanthit, Pansodan cihbang Jetty te ah khawlsak kawikawi uhhi. Nisim in zingsang 6am panin nitak 8pm dong ki taisakden a, nikhat in vial 19 bang kitaisak cihi.\nYangon Water Bus System thakpen abeisa October kha kipatcillam in akihongkhia hi a, Yangon khuasung mawtaw awkcip, Traffic Problems te aphatuamding ngimna tawh aki vaihawm ahihi. Ahi zongin akipatcil in Yangon Water Bus Service pen ahun manman in taimello ahih manin, nasep kuanna Transportation zattang in kizangthei taktakmello kici a, ahi zongin athak aomngei nailo ahihna tawh atuangnuam pen tammahmahden cih kiza hi.\nAbeisa January khasung in Yangon Bus System cih YBS kipankhin a, abeisa Bus taizia sangin tampi noptuam kici hi. Tu’n Yangon River sungah Water Taxi, Water Bus hongki panleuleu a, abeisa sangin tampi noptuam zawtham khading hi.\nYangon Water Bus akipat masak Stops tepen Bohtataung Terminal (Bohtataung Pagoda compound), Nan Thi Da Terminal (Pansodan Street), Lan Thit Jetty (Lan Thit Street), Kyee Myindaing Terminal (Kyee Myaing Kanar Road, near Zay Gyee Street), Hlaing Terminal (Hlaing Station Road, next to Shwe Padauk Fish market), Punn Hlaing (Punn Hlaing Golf Estate), Insein Terminal (Aung Zay Ya Bridge) cihte ahihi. Sawltak #zomidaily\nPrevious: Thunget Kisam: Pu SB Len Cin Thang/SB Thangno\nNext: Chin State, Paletwa kikapna hangin India gamsung ah galtai mi 1400 bang phata\nTedim khuapi khantohna le Chin State bup motor hawlte omna mun


url: =DA 5: Ki-apna - Zomi Adventist Innkuan\n50Khazih asuah khit ni 40 bang ciangin, Joseph leh Mary te in, Amah Jerusalem ah paipih uh hi. Nau ap ding leh Biakpiakna apia ding uh ahi hi. Hihbanga asep uh pen Judahte’ thukham ngeina hi-a, Khazih mihing’ tangtawia hong piang ahih mahbangin, zuih ding thumong om khempeuh Topa in kiciantakin, zui-a aki thuhual sak kul hi. Pasian’ thukham azuih ding akiciamna khat ahi vun-atna ngeina amang dingin Amah akisehsa ahi hi.\nNute’ biakpiak nadinga thukham in a nget pen meihal biakpiak nadingin kum khat apha tuu gualno khat leh gamvakhu ahi kei leh kawlvakhu khat ahi hi. Nu leh pate in, tuu gualno khat neilahin azawn mahmah leh thukham in hihbangin na maap hi. Gam vakhu kop khat ahihkeileh kawlvakhu kopkhat zangh thei- a, akhat pen meihal biakpiak nading hi-a, akhat pen mawhmai- sak nadinga zat dingin kisaang hi. Topa tunga akipia ding biakpiaknate kawkbang loding hi. Hih biakpiaknate in Khazih limla hi- a, hih panin Zeisu mahmah in pumpi poina neilo cih teci i theihna ahi hi. Amah pen “hoih lohna” omlo, “anin banglo tuuno” ahi hi. 1 Peter 1:19. Ama’ pumpi meelpuak pen baaina leh meelhemna omlo hi. A pumpi pen pum veva in cidam’ meel mahmah hi. A nuntak sung tawntung pianpihnate’ thukham tawh kihualin nungta hi. Topa pen taksa hitaleh khalam ah hitaleh Pasian’ thukham a zuih manin mihingte’ neihtheih ding 51Pasian’ geel nuntak ettehhuaina lim Amah in nei hi.\nTa upa apna pen tanglai pek panin na ki ngeina neih khin hi. Mawhneite tankhia dingin, Vantung Ta upa hong piak ding, Pasian in kam hong ciam zo hi. Hih letsong pen inn sima ta upa apna tawhin, theihbawl ding ahi hi. Ta upa pen siampi dingin aki ap ding, mite laka, Khazih ii palai nasem khat ahi hi.\nIsraelte Egypt panin asuahtak lai-un, ta upa apna thu naki pia kik hi. Israelte Egypt gama salin aom sungun, Topa in, Egypt kumpi, Faro kiang ah Moses a pai dingin sawl hi. “Israel in ka tapa a suak masa hi a, nangma kiangah, ‘Amah in kei hong biak theih nadingin, ka tapa paisak in, kong ci hi, amah pai’ sak ding nanial leh, en in, na tapa asuak masa ka that ding hi, aci hi. Paikhiatna 4:22,23.\nMoses in hih thupuak ava tut hangin, akiphasak kumpipa in hihbangin nadawng hi. “Ama aw ngai-in Israel ka paisak dingin Topa in kua ahi hiam? Topa ka thei kei hi, tua tham loin Israelte ka paisak kei ding hi” Paikhiatna 5:2. Topa in Amite aa dingin lim leh nalamdangte tawh nasemin, Faro tungah amulkimhuai thukhenna tungsak hi. A hun hong sawt sim ciangin, Egyptte’ ta upa leh aganhing te uh athat dingin asusiathei tua vantungmi kisawl hi. Israelte akimaap theih nadingin, abangtung uh ah akigo tuuno sisan a tatnadingun lam kilak hi. Sihna vaipuak asem tua vantungmi hong pai ciangin, Israelte’ innte apaisat nadingin, inn khempeuh a kiciamteh ding ahi hi.\nEgypt mite’ tungah hih thukhenna atun sak khitciangin, Topa in Moses kiang ah, “keima tung ah tacil khempeuh hong ap in … mihing hitaleh ganhing hitaleh… keima aa ahi hi” “..Egypt gam sungah tacil khempeuh kathah ni-in, Israel sungah tacil khempeuh, mihing tacil leh ganhing tacil khempeuh … amaute in keima aa ding hi. Keimah in Topa ka hihi” Paikhiatna 13:2; Gamlakvakna 3:13, ci hi. Biakbuk nasep aki phuh khitciangin, Topa in Israelte’ ta upa khempeuh taangin Levi minamte teelin biakinnpi sungah na’ sem sak hi. Ta upate Topa’ aa mahin kisim veve-in, man khat tawh aki tankikding ahi hi.\nTa upa tawh kisai ki apna thukham pen atuam diakin akilangin kibawl hi. Ta upate ki apna pen Topa in Israelte’ tunga abawl alamdang hotkhiatna vai aman nading limkhat ahih mahbangi, Pasian’ angpom a Tapa khat neihsun tawh anasia zaw hotkhiatna vai aman nading lim a lak khol ahi hi. Baang tunga sisan kitheh in, Israelte’ ta upa ahotkhiat mahbangin, Khazih ii sisan in leitung a hotkhiat nading vangliatna nei kaan hi.\nSee also Khangtawn Lunggulh: Laiteite\nKhazih aki-apna, tua hunin bang akhiatna anei zen tam! Siampipa in zong 52kidalna puankhaipi panin bangmah mu loin, aki seel thuthuukpi kheeng in muh nei tuan lo hi. Naupangte kiapna pen aki mumu khat hong hi lel hi. Ni khat khit ni khat, naupangte ki tatna sum, Topa tunga, aki apnate siampipa in asan den ahi hi. Siampipa in nu leh pate’ hauhna leh zaliatnate amuh kei leh deihsakna nei meel loin, anasepngei nisialin sem lel hi. Joseph leh Mary te zawng uh-a, a tano uh tawh hong pai ciangun, siampite in Galileete’ tualpuan niapnuap asilh, numei leh pasalin mu lel uh hi. Amau hong dawkdan limh limh pen pimuh nading bangmah om het loin, a mi zawng lamte’ biakpiakna tawh hong ki ap zo bek uh hi.\nSiampipa in ama zum nasep zehtan biakpiakna semsem hi. Naupang a ang ah la-in, biaknatau mai ah ap hi. Anu’ kiangah naupang apiakkik khitciangin, tapa upate min kikhumna sungah amah in “Zeisu” ci-in, khum hi. Siampipa in naupang a angah atawi lai-in, vantung vangliatna, minthanna kumpipa ahih them zong phawk kha lo hi. Amah in tua naupang pen Moses ii agelh pa ahih thei khalo hi. “Topa Pasian in nomau ute naute lakah keimah bang in kamsangpa khat note aadinga ka piang sak ding hi. Amah in nomau kiangah thu agen khempeuh na ngai ding uh hi” Sawltak 3:22. Ama minthanna alah ding, Moses ii akut Pa pen hih naupangno ahih siampipa in ngaihsun khalo hi. Tu’n Moses sangin alian zaw Pa, siampipa’ anglai ah kisial hi. Amah in naupangno’ min akhum ciangin, Judahte’ innkuan ki-ukna ii a thuphahpi ahi, mipa ii min a khum ahi hi. Tua min pen tua ngeina aa dingin, “sihna thukhenna lai” hong hi ding hi. Banghanghiam cih leh gangawh biakpiaknate leh biakpiakna dangte pen tuul mahmah ta-a, limciinna in akawk ataktakpa’ alimm pen ami taktakpa tawhhong kituah dektak hang ahi hi.\nPasian vangpi (Shekinah) in biakinnpi taisana, Bethlehem khuami naupangno bel minthanna tawh kituamin vantungmite in maikun uh hi. Khua athei nailo hih naupangno pen Eden huan kongpi ah a kiphut biaknatau masa pen ii akawk kamciam aom sa’ suan leh khak ahi hi. Amah pen Shiloh, kilemna apia pa ahi hi. Amah pen Moses kianga Keimah hi’ng ci-a, aki pulaak Pa ahi hi. Amah pen meei leh meikhuampi tawh Israelte ana makaih Pa ahi hi. Amah pen thumukhol Pa ahi hi. Amah pen minam khempeuh ii lunggulhpa, David ii Zung leh Suanlehkhak leh Ataang pha mahmah Zingsol ahi hi. Belhneilo tua naupangno’ min Israelte’ minkhumna ah akikhumpa, na sanggampa ka hi, ci- a hong kipulaakpa Amah pen apuuk mihingte’ lam-etpa ahi hi. Tatkhiatna sum ama aadinga akipia tua naupangno pen leitungbup mawhna atankhia dingpa ahi hi. Amah pen, “Pasian’ inn sunga siampilian” taktak, “aki kheelngeilo siampigui” ii lutangpi, “Asangbel Pasian’ taklam a” palaipa ahi hi. Hebia 10:21, 7:24, 1:3.\n55Khalam nate khalam mit in mu hi. Ama’ nasep asem dingin, Pasian’ Tapa biakinnpi sungah ki ap hi. Siampipa in naupang dangte a et bangin en lel hi. Amah in, athulamdangpi- in mulo-in avei khak loh hangin, leitung aadinga a Tapa apiak Pasian’ nasepna kiciapteh sak hi. Hih hunpha in Khazih bangmah theisak loin lah khensan lo hi. “Tua laitakin Simon kici mikhat Jerusalem khuapi ah a om hi. Tuapa dikin, Pasian zahtak a, Israel mipawlte’ nopsak nading alam-en hi. Kha Siangtho ama’ tungah om hi. Topa Khazih na muh matengin na si kei ding hi, ci-in Kha Siangtho in a hilh zo hi. Simon biakinnpi sungah hong lut ciangiin, siampipa’ mai-ah ata upa uh a ap innkuan khat mu hi. Amaute’ pianlim pen zawntuak limlim uh-a, Simon in bel Kha Siangtho’ hilhkholhna thei hi. Topa’ kianga aki ap tua naungeekno pen tanglai pekpan aki mu nuam Israelte’ Nop- tuamnapa ahih, amah in limh theih mahmah hi. Siampipa’ lamdang sak liang dingin, Simon hong lungdam lua mahmah hi. Naungeekno Mary kiang kipiakik khina, amah in a ang ah tawi- in, Pasian’ mai ah a ap lai takin, akhana, a neih ngeiloh lungdam kipakna hong thuak hi. Honpa ahi naungeekno vantung lamah lam toin, ‘Topa aw, na genkholh mahbangin, Na sal in nopsakna tawh apai nadingin thu hong pia in… na mipawl Israelte’ minthanna ahi zongin, Gentailte tungah khuavak nading ahi zongin, mipawl khempeuhte mai ah na bawl gupna, ka mitin ka mu zo hi,” a ci hi.\nSee also CS 1: Pasian Tawh Nasemkhawmte\nKha Siangtho silpiak hih Pasian’ mipa tungah tunga, Joseph leh Mary te agei ah ding uhin, ama’ kammalte lamdangsa uh-a, Simon in amaute thupha pia-in, Mary kiang ah, “En un, hih naungek in Israel mi tampite kipuuk nading ahizongin, thawh nading ahi zongin, mi tampi alungngaihna a kilatnading ahi zongin, nialna athuak nading lim a piannading ahi zongin aki koih hi,” aci hi.\nKamsangnu Anna zong hong lutsukin Khazih tawh kisai Simon ii teci panna kipsak beh hi. Simon in thu agen laitakin, ama maitang Pasian’ vangliatna tawh kidimin taanga, Khazih Topa aki muhsak, alungdamna vei takin na sung khia hi.\nLungsim kiniamkhiat taka abia hihmite in, genkholh-nate amawk kan uh hilo hi. Israel gama, panmun za nei ukpite leh siampite in, amanpha genkholhnate’ phuisammalte atheihkhit mahmah hangun, Topa’ lampi tawn loin, nuntakna khuavak amu dingin amit uh hong lo uh hi.\nTuni dongin hibangmah hilai hi. 56Vantungbup ii alunglut athupitsak thupiangtebiakna makaite leh Pasian’ biakinn pan a abiamite in theiban loin, phawk khalo uh hi. Mite in Khazih pen tangthu sung panin theihciapteh napi, a nungta Khazih kiang panin ki hemkhia uh hi. Noptuamna angen mizawngte, mi gentheite leh thumaanna hanga zawnna, tawlna leh mawksakna athuakte’ aa dingin kipum-piakkhiatna neih ding Khazih in Ama kammal tawh asapnate Ama’ omlai abeisa kum 1800 lai sangin, tu hunin, tuathu asang dingin kiginglo zaw lai hi.\nMary in, thuuka a zai Simon ii genkholhna lungngai pha mahmah hi. A anga a tawi naungek en kawm sa-in, Bethlehem khua tuucingte’ gen kammalte lungngai kika, lungdam’ kipakna leh lametna taang tawh kidim hi. Simon’ kammalte in amah Isaiah ii genkholh puulaknate phawkkik sak hi. “Jessi phungsung panin a sel khat hong khangkhia ding a, a zungte panin a hiang khat in gah hong nei ding hi. Ama’ tungah Topa kha ahi, lungpilna leh thu theihtelna kha, thu lamlah siamna leh vangliatna kha, theihna leh Topa kihtakna kha om ding hi… Amah in dikna tawh akawnggakin thumaanna dial akawng ah thuah ding hi.” “Khuamial sunga a pai mite in khuavak lianpi mu khin ta hi, sihna lim thukna gam sunga a teeng mite tungah khuavak taang khin zo hi… banghang hiam cihleh eite adingin naungek khat hong suak a, eite tungah tapa khat hong kipia hi, ama liangko tungah ukna om dinga, ama min pen, ‘Lamdang Thulakpa, Vanglian Pasian, Tawntung Pa, Nopsakna Kumpi,’ kici ding hi” Isa. 11:1-5; 9:2,6.\nHih kammalte phawk taleh Mary in Khazih ii vaipuak- nasep theilo lai hi. Topa tawh kisai-in, Amah in Gentailte khuavak ataan sak mahbangin Israelte’ minthan nading khuavak ahih Simon in genkhol khin hi. Tua bangmahin vantungmite in zong Honpa’ hong suahna mite khempeuh tungah lungdamna thuthak dingin taangko khin hi. Topa’ nasep-vaipuak tawh kisai Judahte’ muhna toi sandan apuah dingin, Pasian hanciam hi. Mite in Topa pen Israelte’ Honpa bek hi loin, leitung ii Honpa-in amuh ding uh Topa in deih hi. Zeisu’ nu nangawn in, kum tampi akhen khitteh Topa’ nasep-vaipuak tel’ pan kha ding hi.\nDavid ii kumpi tokhom tunga Messiah hong maan ding bek Mary in lamenin, gentheih kituiphumna tawh agualzawh ding mu khalo hi. Messiah ii hong paltan ding hih leitung pen dongkhakna aomlo a hihloh Simon tungtawnin kilak hi. Mary tunga akigen “Namsau khatin nangma lungtang teek hong vutlet ding hi,” cih kammal tawh Mary in Topa’ hanga aleep kholh khuisat hin’gimnate hangin, Pasian in, ahehpih khuangaihna tawh Mary gen hi. Simeon in,” En un,” “Hih naungek in Israel mi tampite’ kipuk nading ahi zongin, mitampi nialna a thuak nading lim apian nading ahi zongin,”aci hi. 57A thokik dingte puuk teek ding hi. Eite in Khazih I saanglap zawh ma-in, Suangpi tungah puuk teekin i kitam zaan ding hi. Eite inkhalam kumpi gam ii minthanna i theih leh cilehsa’ deihna ki zakia sakin, ki phatsakna zongh ki niamkhiat suk ding hi. Judahte in, kiniamkhiatna tawh tawntunna minpha saang nuamlo uh ahihmanin, a Honpa uh saang zolo uh hi. Amah pen nialna athuak dinga akigen lim khat hong ahi hi.\n“Mi tampi lungsim akilat nadinga amah akikoih hong hihi.” Honpa nuntakna’ khuavak sung panin, mi khempeuh’ lungsim, Piangsakpa nangawn akipanin khuamial kumpi-nopa dong ii lungsimte hong kilangh hi. Satan in Pasian pen angsung thei leh mi nengniampa, apiakhiapa hiloin a la pa, Ama’ minthan nading beka, abawlsa nuntakna a nei khempeuh ii pahtawi ding bek ngenin, amau’ phattuam nading abawllo pa ci-in, minsia sak hi. Zeisu ii letsong in bel Pa Pasian lungsim hong lak hi. Eite lama, Pasian’ lungsim teci hong pan pen, “Na siat nading uh hi loin na phattuam nading uh geelna ka neih te” cih ahi hi. Jeremiah 29:11.\nTeci hong pan behlai ah, Pasian in mawhna amuhdahna pen sihna amuhdahna zahin siahuai a, mawhneite hong Itna pen sihna saangin nasia zaw hi. Eite’ tatkhiatna vaipuak hong lahna ah Ama’ nasep tangtut nadinga akisam na manpha khempeuh sit nei loin Topa in maa tun hi. Eite’ gupkhiatna aa dingin, akisam pelmawh thumanthutak siit neiloin, nalamdang thuphate mangngilh neiloa, mihingte’ aadingin vantungmite sawlloh zong neilo zen hi. Pahtaakna athuapthuapin, piakkhongna acialcialin hong cian sak hi. Gupkhiatna azong khempeuhte aadingin, vantung hauhna khempeuh kihong hi. Vantung khuavannuai khempeuh ii hauhnate akhopkhitsa, mongneilo vangliatnate’ samtuinaakte honsa-a akoihsate khempeuh Pasian in Khazih khutzangh sakin, Hihte khempeuh mihing aading hi, ci tanghial hi. Hih piakkhongte zangin, leitung vantung pen Keimah hong ki itna sung bek ah kimu ding hi, Topa in ci hi.\nKalani mual singlamteh tungah ki itna leh angsunghuaihamna kimaitang tuah hi. Hihmun in amau kumpilukhu tuak kilahkhiatna mun ahi hi. Khazih in hehnem ding leh thupha pia ding bekin nungtain sihna ah kipia-a, Satan in bel Pasian langpanga amuhdahna lungsimsia zungpi lak hi. Satan ii langdona thubulpi taktak pen Pasian zakia sakin, singlamteh tungah Pasian’ itna akilahna tawh Pasian suksiat ding asep hong ki langh khia hi.\nKhazih ii nuntakna leh sihna in mihingte’ lungsimte muhthei dingin kilangh sak hi. Bawng ankuang sung pan singlamteh tung dongin Zeisu ii nuntakna pen kipum ap ding leh thuaksiatna tawh kimeeltheih dinga akisam ahi hi. Mihingte geelnate zong ki hongkhia hi. Zeisu in vantung thumanthutak tawh hong pai-in, Kha Siangtho ii aw a ngaite Ama kiangah akai ahi hi. Cilehsa tawh abiamite in Satan’ kumpigam ii neihsate ahi uh hi. Khazih sunga amaute’ omdan mudan in, amaute koi lamah pang cih lak ding hi. Hihbangin mi khempeuh in amau leh amau thukhenna akaantan uh ahi hi.\n58Thukhenna’ nunung pen ni-in, gupnataan khate inthumaanthutak anialna teekteek uh thupaiziate hong thei ding uh hi. Singlamteh kilak kik dinga, mawhna apalsat manun kha mit ataw mite in, singlamteh ii vaipuak taktak hong mu ding uh hi. Theihzawhloh athuthuuk sialdop-thuakpa thuakna Kalani mual lam etnatual mai-ah mawhneite dingin thu kikhenna thuak ding uh hi. Zuauna tawh paulap khempeuh kinilsiang ding hi.\nPrev post DA 4: Bawngkuang Sungah Suak\nNext post ZSL 13: Upna Sungah Kal Khat


url: =Nupila te’ thuneihna (Power) vangil ~ Lengtong Pauno :: ZOMI DAILY\nNupila te’ thuneihna (Power) vangil ~ Lengtong Pauno\nposted on 22 November 2017 at 4:24 pm UTC+9:30 Lomkholna: LengtongPauno, News, Zomi\n(True story) Kawlpi (Kalaymyo) ka omlai in, veengkhat, innkhat ah, tano nih aneipan akhangnolai nupate teeng uhi. Alawmpa’n, ankamlim’na, ihmutlimna (စားေကာင္း၊ အိပ္ေကာင္း) cihte viikthei zel ahihmanin, tuapen, azi in deihhetlo a, akhaam (control) theih nading lampi zongden hihtuak hi.\nA lawmpa’n zong, azi theihlohkala, aveengte’ innah, paikhiasim zelin hai khatta viiksim zel hihtuak hi.\nNikhat nitaklamkhat, innmai lamah kawlnupi mehgah mehteh zuakkhat hong awng zenzen hi. Innteeknu zong, innmai lampi a, meh kizuak valei dingin pusuak hi.\nInnteekpa zong, azi’ pusuahpen, hunhoihngah kisa in, veengte’ inna apaiding, phaitamlam daivangah lut khekhe hi.\nAzi in zong, apasal atuacihding ummawhkholkhin ahihmanin, amehleidingteng lei’meengmeengin hong ciah leh, phaitamlam daivanga alawmpa alutphei galmuhlian hi.\nNitum khuamialdek hun hita ahihmanin, azi in zong apasal kiangah: ”Heih heih heih, nang na vaksim maw? Zanciang’ na duhngap ding leh, hong kileh kik” acihlian leh, alawmpa’n zong ngolhzawh ngaplo hiding hiven, hong kilehkik ci hi.\nInnteeknu ka innvuah hong hawhni khata, ciamnuiha agen, True story ahi takpi thu kazak ahi hi.\nVideo: Lengtong Pauno hunzatna: “LAM ETNA” hong neisak hi\nInnnupi mawhpuak apua zolo innnupi\nTulaitakin ka kiimlepaam ah innnupi hinapi in, innnupi mawhpuak apuazohetlo innnupi pawlkhat kamu hi.\nPasalnokhat ahi keipen, kanu in hong sihsanbaih ahihmanin mun tuamtuamah numei nasep (innsung nasep) kasem kawikawi hi. Ka neulai thute ngaihsunkhaleng, ka khitui luangthei hi.\nTulian laitakin kaneulaithu kangaihsun kik a, kei’tungah, Topa’ hoihna katel semsem hi.\nKatate’ adingin, pa dinmunh leh nu dinmunh apuakhawm kahi hi. Innpapi kahi a, innnupi zong kahi hi.\nMore: Siatvat zu a ciam pak Zomite ~ Lengtong Pauno\nKum 50 kaval’ khitcianga, innnupi asemkha dingpa kahihlampen, Topa in natheikholkhin ahihmanin, kum 10 kaphak khitphet a innnupi pilna hong sinsak ahihlam katel hi. Topa hoihhi, kei’ tungah… Halelujah!\nInnnupi mawhpuak apuazo innpapi khat kahi hi.\nPrevious: Leibat hangin innkuanbup (mi 5) takin sihlawh uh\nNext: Indonesia khuapisung atai meileng sungah gul khat kiman\nDelayed gratification or Delay of gratification; Da-dam in e, a ngakzote’ thupha\nUS Arkansas ah naupang kum 4 aphapan khat Bus tungpan kia in akhaguh kitan, silo\nMyanmar, Irrawaddy Region sungah Bus nih kiphukha, mi 4 si, 13 liam\nPhaiza Khua ah ZYA\nUS gamsung khualzinna pawlkhat – 34


url: =Khimzing sungah ~ Khup Lian Thang :: ZOMI DAILY\nposted on 10 February 2021 at 9:36 pm Lomkholna: Khuplianthang, Myanmar, News, Politics\nMyanma gambup ading tu laitak pen lungkhamna khimpi a zin laitak ahi hi. I theihsa tek mah bangin galkapte in tu kha ni khat ni in kumpi thuneihna khempeuh buluh hi. Tua ni a kipan gambup minambup ading khim zing in huihpi guahpi a maingat ta I hi hi.\nNu le pa si abang lian I hi hi. Inn le lo a kangtum tawh a kibang I hi hi. I vaang neih khempeuh ong kiguk sak ahi hi. I mailam ding a bingcip ahi hi.\nLamet hetloh laitakin a khasiathuai a lunglenhuai dinmun I tung vat hi. Leitung bup in zong ong khasiatpih in ong kilung himawh ciat hi.\nAhi zongin eite sungah midang tawh kibang loin I khasiathuai diakna pawl khat om sawnsawn lailai hi. Myanmar gambup khimpi zingin mi khempeuh buai in a patauh mahmah laitakin midangte tawh kilehbulh in a tuam pian mahmah pawlkhat I om sawnsawn hi. I veng I pam le leitung paiziate I bat lah zelzel pen hih bang pianzia tuamte i neih sese hang mah zong hi pah in teh maw na ci ci ing.\nKumpi thuneihna kibuluhna hangin lungphona mun khempeuh ah kinei ziahziah hi. Zo ding lel ding cih dan bek hi loin thumanlohna ngongtatna te deihlohna tangkona thalnialna lam zong ahi hi.\nMipi deihtel hi lo, thuneihna buluhte khut nuai ah nasep ding kizo loin kumpi nasemte in nasep kuanloh ding kikhentat ziahziah ta hi. Zato siavuan siamahte in ong pan uh a, tu in zum khempeuh kilawh phial ta hi.\nMipi in zong lungkimlohna lampi tuamtuam tawh kinei ziahziah hi. Inn lam khua hausa upate in zong mipi le kumpi nasemte bangin mipite mailam ding saupi ngaihsutna tawh hangsan takin khentatna nei in nong kalsuankhiat na ding un zahtakna lianpi tawh kizawn phapha nuam hang.\nMailam hunte ah lungmuang takin nungta in mihing khat bangin lim le vang nei in thupi takin i nuntak theihna dingin lampi om khempeuh tawh tha neih zah in mapang ciat ni.\nTua kawmkawm in tuipi tunga huihpi le guahpite hangin sih ding lauin a buai mahmah Topa Jesuh Nungzuipite mah bangin “Topa aw, ka si dektak uh hi; hong hon in” ci in kiko khawm ciat ni. Khup Lian Thang (9/2/21)\nPrevious: ZIUSA Genvai lutteng leh Local Genvai tanute\nNext: Naita khading hi ~ Pu Thangboi\nSya Tiny Soe Myint Zaw (a) Cin Suan Mung (59)\nZAM Thupuak :: 31 Dec 2017 (Zomi te mailam kalsuan zia ding)


url: =Tuun sungkhat pan (No. 1) ~ Rev. Dr. Suan Za Khup :: ZOMI DAILY\nposted on 15 May 2008 at 9:11 am Lomkholna: Article, Suanzakhup\nThupatna: Ih tenna, siam sinna, sum zonna, leh omna ciat pan in Zomi ih hihna bek thamlo in, namkhat ih hihna leh tua namkhat sung ah hong ki pumkhat sak thei ding nam te ah ma ih pankhop theihnam te ki kum khawm ding in kong ki thawi hi. Biakna (pawlpi), ki teelna (political election), sum zonna, te tawh Zomi innkuan khat ih hih ding baih pak lo hih mah ta leh, hong kipumkhat sak thei nam tawm a om te en suk ni:\nBeh leh Phung: Mi namdang te tawh ih ki batlohna pen khanggui kician ih neihna ahi hi. Lai lam tawh tangthu ih ciap teh theihma (pre-litaracy of Zomi) in phuisamna (shamanism) leh ih Zola te tawh ih Zomi tangthu ih sut/sui toto thei hi. Hih beh leh phung in, Tuunsungkhat pan a piang te ih hihna hong lakkhia a hi hi.\nGentehna in: Guite beh kai khawm ding hi leng:- Saizang kampau te sungah, Vangteh kampaute sungah, Sihzang kampau te sungah, Simte kampau te sung ah, Paite kampau te sungah, Thahdo (Kuki) kampau te sungah, Zoute kampau te sungah, Lusei kampau te sungah, Dap (Dapzal) kampau te sungah, Ngaizawl kampau te sungah, Ngawnpau a zangh te sungah, Vaiphei kampau te sungah, khuano kampau te sung ah, Dim kampau a zangh te sungah, Losau kampau a zangh te sungh, Gangte kampau te sungah, Kom pau a zangh te sungah, etc. na omkawikawi hi. Guite minam kici ngei lo a, Guite beh ci in ih lo/sam zaw hi. Zomi te sungah ih tenna (mual leh gual) dung zui in ih pau tawmtawm a ki gamlat hang in, hih beh leh phung te in mi namkhat ih hihna hong lak den khat ahi hi (Guite beh bek hilo a dang beh tampi zongh omlai hi).\nPu Chinsianthang in behlaibu bawl ding thu kimlo: Pu Vumson gelhna “Zo History” sungah Pu Chinsianthang beh (Neihkhup) kihelkha lo hi. Zomi te tangthu leh beh kikhum khopna ah bang hang in na beh min pa khalo hiam ci in Pu Chinsianthang tungah ka dot leh, “hih pen Dr. Vumson in Zo History a at ding tungtang in zongh hong dongh hi, Zo History na at nop leh at in la, beh leh phungte peuhmah hel kei le cin hoihsa zaw ing.\nU Neewin a lungdam lua ding hi, behvai pen kikhenthaang nading in theory khat hi gige hi. Na at teitei leh ka beh min na khum kei hamtang in ka ci hi” ci in hong dawng hi. Ama deihna pen a hih leh, beh innkuan or beh kipawlna te in minam kipumkhatna ding panin hong toksia thei hi a ci nuam ahi hi. Kei gennopna pen Pu Chinsianthang deihna tawh a ki lehbulh hi lo in, ih hihna (identification) hong genkhia lel ka hi zaw hi.\nZomi sungah hong ki pumkhat sak thei ding namkhat bek om: Sum leh pai, biakna leh pilna te in hong kipumkhatsak zo pak hetlo ding hi. Ahi zong in, a kibang ih ngeina puahpha ding hang a, ih zatkhop theihnam a kibang ih taang ngeina te pen khua khat ah innkhat ta lam/bawl ding hihang. Tua pen “ZO INN” ([Zomi] folk village) ding hi pah hi. Hih ZO INN pen ih Zogam khua khempeuh ah ih neihzawh ding nam zongh ahi hi. Bi Inn, Sikkang Inn, Paka Building, etc. ei hih zawh namciat lamding hi lel hi.\nA hizong in a thupi ah, Zo Minam ni leh Khuado pawi ni te ah tua munsan pen ih Laamtual hi hen la, a sungah ih ngeina te koihna/lahna/senna (museum) ZO INN hong suak leh hong kilawm pah ding hi. Hih ZO INN lamna ding in gamdang pan huhna zongh kisam lo hi. Ei khuatual sung pan in ih hihzawh kimding khat hi lel hi. Gamdang a om te in zongh Zo INN ding in na inn sungah cabinet (bizu) a tuam vilvel nei ding cin a, tua sungah ih Zo ngeina tuamtuam te a limbek (artificial) a hiphial zong in koih ding hi hang. Tua hi leh Zogam leh gamdang a te in ih ngeina ih zatdan hong kibang leh ih kipumkhat na hongkhang to hanhan ding hi.\nLa leh movie/drama tawh ih ngeina te puahpha ding: Zomi sungah aw kaihdan kilamdang in ih paudan tawmtawm a kilamdanna a om hang in ih lakam (poems) te pen kibang kim hi. Thum sang in a tamzaw la kisak khopna ah sinkholh kul lo a Bass Tune sa thei pen Zomi taangpi bek hi phial ni ci in ngaihsun ing. Lasiamnam te ih hi phadiak hi. La tawh khitui luang zah dong a ih lai hong vut valval zo eimi ih hi pahdiak ni.\nThu in la hi a, la in thu hi ih cihhang in, thu sang in la in mipi (layman) lungsim hong zo masa zaw lai hi. Zomi namni leh Khuado pawi (including Sialsawmpawi) hong tunkuan sial in (February, May, September) Zogam la (gam ngaihla) te hong/suah (play) hamtang ding hi hang (audio tape, CD, etc). Ih ki pumkhat theih namding movie a tam theithei hanciam ding zongh a hi hi.\nZogam lampi te puah ding: Tedim gam a hi nawnlo, Manipur gam tungto leng Tedim Road cih ih zapan zaw a, Tedim Road cih ih muh ciang in ih inntual sung bang keek in hong innteek sak tuam hi. Zomi mi minthang masa te, ukpi te, galhang te, etc. min pua/tap sak in ih khuapi lampi te ah a min uh vawh ding hi hang. Kawlmin peuh mangmin peuh ih vawh ciang in in tenna khua mahmah ah khualmi ih suak mawk hi. Hih zongh khuapi leh khuaneu Zogam khempeuh ah ih zatzawh/theih ding nam ahi hi.\nThukhupna: Hih a tunga ih genkhiat te in Tuunsungkhat pan a piang ih hihna te ah hong thahat sak ding nam ahi hi. Thu hoih ih gennop tampi omlai a, ahi zong in mizawng pen leh mi hau pen, khuapi te leh khuaneu te ah a kizangh thei ding nam te ih gen phapha nuam zaw hi.Tuunsungkhat pan a piang te ih hihlam pen hong thahat sak thei ding nam te ki hawmsawn zel ni. Tuunsungkhatpan, Suankhup (Korea)\nPrevious: I Mun Ciat Panin ~ Dr. Pum Khan Pau\nNext: Tuun sungkhat pan (No. 2) ~ Rev. Dr. Suan Za Khup\nZomi PESTEL Talk 6 nuamtak kizo


url: =LESSON 6 January 29–February 4 JESUH, A CITAK SIAMPI ~ MUC\nLESSON 6 January 29–February 4 JESUH, A CITAK SIAMPI\nAdmin 9:53:00 PM 1Q2022, Articles, Sabbath School Lesson\nLESSON 6 January 29–February 4\nJESUH, A CITAK SIAMPI\nTu Kaal Sung Sim Ding: Heb. 5:1–10;Pian.14:18–20; 1 Pet. 2:9; Heb. 7:1– 3; Heb. 7:11–16, 22, 26.\nKAMNGAH: “Tua bang Tulpi khat- a siangtho, a kawkbaang lo, a siang, mawhneite pana kikhenkhia, vante tunglam a akitawisang pa khat in, eite kitaksapna hong pia zo mahmah hi.” (Hebrews 7:26).\nPasian le mihing kikhal kigamlatna in mawhna hang hi. Mawhna in na khempeuh susia-in mihing nuntakna khempeuh zong a kisiasak hi. Pasian in siangtho hi. Ama omna-ah mawhna a om thei kei hi; tua hi-in a kisia i nunna in Pasian kiang pan hong khenkhia hi. Sikhup nih a koih nading munah koih lo-in kimaituah sak lehang khat le khat kisawn uh hi. Tua banah a kisia i nunna in Pasian thukham hong zuisak zo lo hi. Mawhna in theihkhialhna a piangsak hi. Mihing in Pasian hong itna leh a hong hehpihna mu thei nawn lo-in, hehna tawh kidim a gilo Pasianin amu hi. Tukaal thusin ding thu in PA le mihing kikal kigamlatna a hong petkik dingin a lamdang Jesuh nasepnate i pulaak ding hi. Jesuh siampi hihna thu i kantel ding hi.Laigelhpa in Jesuh siampi kipatna leh a ngimna(Heb. 5:1–10) pulaakin tua khit ciangin thu-umte in Jesuh siampi hihna a thupi ngaisut ding uh ahi hi. (Heb. 5–6:8) Bang hang hiam cihleh tua in lametna sungah khamuanna a hong pia hi.(Heb. 6:9–20). Tua banah Jesuh siampi hihna a pulaak thute zong hong hilh hi. (Heb. 7:1– 10) Jesuh siampi hihna hangin Pasian in thu-um mite tawh a hong kizopna zong hong hilh hi. (Heb. 7:11–28). Tukaal sungin Heb. 5:1–10 leh Hebrews 7:1–28 siksanin i en ding hi.\nMihingte adingin Siampi khat\nHebrews 5:1–10 sim in. Siampi in bang na sem hiam? Koi bangin Jesuh siampi nasep kicingsak hiam?\nSiampi nasep a thu bulpi in mihingte le Pasian kizopna bawlsak hi. Pasian in siampi sem ding sehtuam nei a, mihingte tangin amaute in nasem uh hi. Tua hi-in siampi in hehpihna nei-in mihing thaneemnate a theihkul hi. Hebrews 5:5–10 sungah Paul in Jesuh in siampi nasep ngimna kicingsak hi, ci-in hong hilh hi. Jesuh in siampi sem dingin Pasian in a koih hi.(Heb. 5:5, 6). Jesuh in i mihing hihna tellua bek tham lo-in Amah mah in gimna a hong thuak hi. (Heb. 5:7, 8).\nHih munah i phawk ding thupi pawlkhat om hi. Jesuh in mihingte lak panin a kisehkhia hi lo hi.(Heb. 5:1). Jesuh in eite tang dingin siampi a sep theih nadingin mihing nunna hong la-tawm hi. Jesuh in ama mawhna hangin biakpiakna piak ding kisam lo hi.(Heb. 5:3) Eite mawhna hang bekin biakpiakna a pia hi. Bang hang hiam cihleh Amah in mawhnei lo hi. (Heb. 4:15, Heb. 7:26–28).\nHebrews in Jesuh thungetna hi bangin pulaak hi. “Ama sungah sihna pan hong honkhia thei ding vangliatna aom hi.(Heb. 5:7).Hih sihna in sihna nihna hi-in Jesuh in sihna nih nadingin sihna thuakin sihna pan a thokik hi (Heb. 13:20). Hebrews genna-ah Jesuh in Pasian sawl manna tawh gimna hong thuak hi,”(Heb. 5:8, ESV). Sawlmanna pen Jesuh adingin thuthak hi. Amah in thumang ngei lo hi lo-in Amah in Pasian ahihna hang hi zaw hi. Amah in na khempeuh uk ahih manin Jesuh in kuama sawl man a kul hi lo hi. Mi khempeuh in Ama sawlna a mang ding uh hi zaw hi.\nJesuh siampi hihna in singlamteh tunga a gimthuakna leh a sihna tawh kipan hi. Gimthuakna in Jesuh gamtatna le a nunna kicinna guan hi lo hi. Ama gimthuakna in hehpihna lungsim guan hi lo hi. Ahi zongin Jesuh in leitungah hong nungta hi. Bang hang hiam cihleh Amah in hehpihna tawh kidim hi. Tua manin amah in eite hong lainat hi (Heb. 2:17).\nHebrews hong hilh nop thu in gimthuakna tungtawnin Jesuh in sanggam ki-itna, a mhing hihna taktak Pa mai-ah mihing khempeuh tangin a vakilaaknate a hong hilh hi zaw hi. Amah in tawntungin kicing i siampi hi. Ama nunna tawh PA sawl manna tawh kidim hi. Tua khit ciangin singlamteh tungah kithahna a hong thuak hi. Tua khit ciangin PA mai-ah mihing khempeuh adingin i siampi dingin va kilaak hi.1Peter 2:9 in “eite in siampi pawl” ci-in pulaak hi.\nJesuh nunna in midangte tawh na kizopzia ding laak hi lo hiam? Bang hang hiam cihleh mihing khempeuh in Pasian kiang pan nunna ngah hi lo hiam?\nMelchizedek Gui Zui-in\nPian. 14:18–20 and Hebrews 7:1–3. Kua hiam Melchizedek koi bangin Melchizedek in Jesuh limcing hiam?\nMelchizedek in kumpi le siampi khat hi. Amah in Abraham sangin lian zaw hi. Bang hang hiam cihleh Abraham in Ama tungah sawm a khat a pia hi. Tua bangmahin Jesuh in kumpi le siampih hi (Heb. 1:3); ahi zongin Melchizedek in Jesub bangin mawhnei lo hi lo hi.(Heb. 7:26–28).\nHebrews 7:15 in hong hilhna-ah Jesuh in Melchizedek tawh kibangin siampi hi, ci hi. Tua hangin Hebrews in Melchizedek gui zui-in siampi hi, ci hi (Heb. 5:6, NKJV). Jesuh in Melchizedek suan le khak sung pan a khangkhia hi lo hi. Ahi zongin Jesuh siampi hihna in Jesuh siampi hihna tawh kibang hi. Gentehna-in Paul in Melchizedek in nu le pa, khanggui simna, suahna leh sihna nei lo hi. Mi kimkhatin Melchizedek in Abraham hunlai-in Jesuh mihingin a hong suahna hi, ci uh hi. Ahi zongin hih ngaihsutna in Hebrews hong hilhna tawh kituak lo hi. Melchizedek in Jesuh sutna nei hi. Cihnopna-ah Melchizedek in Jesuh tawh kibang lo hi.(Heb. 7:3). Mi kimkhat in Melchizedek pen vantungmi hi dingin ngaihsun uh hi. Ahi zongin hih bang ngaihsutna in Hebrews hong hilhna tawh kituak lo hi. Melchizedek in nu le pa, kipatna leh bei-na nei lo ahihle amah in Pasian mah hi, cihna hi ding hi. Hih thu i telsiang thei kei hi. Melchizedek vangliatna, Pasian siampi khat ahihna in Jesuh nasepma hi. Tua hileh Hebrews genna-ah “Bang hangin Melchizedek gui siampi dang kisamlai hiam?(Heb. 7:11)\nLai Siangtho in Melchizedek suahna, sihna leh ama khanggui, limciina ahi zongin pulaak bangmah nei lo hi.Jesuh siampi nasep ding Pian. 14:18– 20 sungah kigenkhol hi. bang hang hiam cihleh Amah in tawntungin a nungta hi. A tomin gen leng Melchizedek in Canaan kumpi- siampi tawh akibang Khrih a limcingkhol hi.\nKhrih in Melchizedek tungtawnin thugen hi. Amah in sangpen vanglian Pasian siampi hi.Melchizedek in Khrih hi l hi. Ahi zongin amah pan leitungah Pasian hopihna aaw a za hi. Pa tangin hong nungta hi. A beisa khanggui zui-in Khrih in thugen hi. Khrih in a mite makaihin leitung khuavakin a zang hi.” Ellen G. White, Selected Messages, book 1, p. 409.\nMelchizedek thu in Ama thu a za nei lo mite lakah koi bnangin Pasian in na a sem hiam?\nA Muibun Siampi\n“Tua hi-a a kicing siampi hihna dingin Levi suan sung pan hi ding hi( Thukhun in tua mah ci hi )A kisamlai khat in siampi in Melchizedek gui pan hi ding hi; Aaron suan sung pan hi lo ding hi, ci hi. (Heb. 7:11).\nSiampite in Pasian le mihing kikaalah palaai sem uh hi.Hebrews genna-ah Levi suan panin siampite in a kicing sepna tangtun zo lo uh hi. Pasian tawh kizopna picing pia thei lo uh hi. Bang hang hiam cihleh amaute in kicinna nei lo uh hi (Heb. 7:11, 18, 19). Amaute in paubaanna tawh kidim uh hi. Amau mahmah in kicinna nei lo ahih manin midangte tungah bangci-in kicinna pia thei ding uh hiam? Tham lo-in sisan tawh biakpikna in mawhna maisak thei lo hi. Ganhing tawh biakpiakna in Jesuh leh a nasep pulaak khol hi bek a, Amah bek mah in mawhna panin hong hahsiang thei hi.(Heb. 9:14; Heb. 10:1–3;20 10–14). T Levi suan siampite nasep leh amau biakpiaknate in hun tawmvei sung bek kimang a, limciinna hi. Amaute nasepna tungtawnin Pasian a mite Jesuh nasepna-ah a makaih hi. Amah in leitung mawhna apua khia Pasian tuuno hi. (John 1:29).\nHebrews 7:11–16 sim in. Bang hangin thukham khel ding kisam hiam?\nHebrews 7:12 sungah siampi nasep kikhel nadingin thukham akikhel kul hi. Bang hang hi ding hiam? Bang hang hiam cihleh Levi suan lo buang kuamah dang in siampi sem thei lo ding hi, cih thukham om hi.(Gam. 3:10; Gam.16:39, 40). Hebrews 7:13, 14 hong hilhna-ah Jesuh in Judah gui panin hong khangkhia hi. thukham in Siampi hih ding phal lo hi. Tua hangin Paul in Jesu siampi hihna in Pasian in siampi tawh kisai thukham a khel kul hi, ci hi. Jesuh hong paina in biakpiakna thukham zong kikhelsak hi. Mawhnei mi mawhmai nadingin a mawhna tawh kizui-in biakpiak a piak kul hi. (Siam 1– 7), ahi zongin tu-in Jesuh hong pai-in a kicing a nunna hong pia ahih manin ganhing tawh biakpiakna kisam nawn lo hi.(Heb.10:17, 18). Ama hong sihna in thuciam thak kicinna leh a kicing zaw hotkhiatna hong laak hi.\nJesuh limciinna ganhing tawh biakpiaknate ngaihsun in. Ahi zongin tua ganhingte in khat beekbeekin mawhmaisak zo lo hi. Bang hangin Jesuh sihna bek in mawhna maisak hi ding hiam?\nHebrews 7:16 sim in. Bang thu siksanin Jesuh in i siampi hong hi thei hiam?\nJesuh siampi ahihtheihna a ahang in Ama nunna in kisia thei lo nunna hi.Tua banah Amah in tawntung hihna lenkip hi. Jesuh nasepna in a tawntungin kimang ding hi. Jesuh in lamdang hi. Ama nasep bei mang lo ding hi. Tawntung a nungta dingin Jesuh hong hona in kicing hi.(Heb. 7:25). Jesuh hong piak hotkhiatna in a kicing leh a tawpna hotkhiatna hi. Mihing nuntakna khempeuh hong huam khin hi.(Heb. 4:12, Heb. 9:14, Heb. 10:1–4). Jesuh Pa Pasian mai-ah thuciamna thak pulaak thuphate tawh mawhthumsakna nei hi. Tua in mawhmaisakna sangin lian zaw hi. Tua in i sungah thukham hong koihin mi thakin hong bawlpha-in leitung khempeuhah lungdamna thu kizelsak dingin hong makaih hi.(Heb. 8:10–12). Pasian tawh pumkhat ahih manun Jesuh in mihingte adingin Pa mai-ah eite tangin na va omsak hi.\nJesuh in a nunna hongpia khin ahih manin Amah in Pasian mai-ah a hoih pha maipha a nei hi.\nHebrews 7:22 sim in. Jesuh in thuciam thak tawh bangci kizop hiam?\nJesuh in thuciam thak adingin hong kipia hi. Bang hang hiam cihleh Pasian Jesuh asiampi hihna a kicing dingin thuciam hi.” (Heb. 7:21). Hih thuciam a thupina theihtel ding kisam hi. Paul in hih kiciamna Sennel gam mi adingin a pia hi, ci hi (Heb. 6:13–15). Hih kiciamna leh Pasian in Tapa tungah a kamciam in bang kilamdang hiam?\nSehnel gam a mite ungah Pasian kamciam le Abraham tungah kamciam in Abraham suan le khakte tungah a kip suaksuak ding kamcim hi.( Gal. 3:29).Tapa tawh kisai-in Ama nunna in a kisia thei lo nunna hi. Ama tungah Pasian kamciam in a tawntung a kimang ding kamciam hi. Mi dang khat adingin anunna a kikhaam mi in gim thuak ding a omleh zong tua mi in zong a thuakpih hi.\nSih ding ahi leh zong a sih kul hi. ahi zongin Jesuh in eite adingin a nuntakna hong khaam hi. Amah in a kamciam pel ngei lo ding hi. Jesuh sungah a hong kipia hotkhiatna in bangzahin lungmuan huai hiam?\nMawhnei lo Siampi\nHebrews 7:26 sim in. Hih sungah Jesuh hong piak thu bang thute hong hilh hiam?\nJesuh in a siangtho hi. Amah in Pasian tawh kizopna-ah khialhna paubaanna nei lo hi. (Heb. 2:18; Heb. 4:15; Heb. 5:7, 8).Septuagiant, Greek laimal tawh THuciam Lui kigelhna sungah Greek laimal in Pasiantawh kizopna thuciam leh mi tawh kizopna thuciam in tawntung thuciam hi, cih khiatna nei hi. Jesuh in mawhna tawh kiniinsak lo hi. Amah in siangtho tawntung hi. Zia-etna namcin thuak hi mah taleh Jesuh in siatna lawngkha lo hi. (Heb. 4:15; Heb. 2:18). Jesuh in mawhna nei lo kicinna tawh a nuntakna in siampi a hihna –ah thupi mahmah hi. Thuciam Lui biakpiakna-ah kizang ganhingte in paubaanna nei lote bek Pasian in sang hi. (Siam.1:3, 10.). Jesuh in leitungah a hong nuntak sungin Ama thumanna kicing in Pasian santham cing biakpiakna hong suak thei hi (Heb. 9:14).\nJesuh in van a kahtohin mawhneite tawh kikhen hi. Greek lai tawh kigelhna-ah tua hun laitak a Jesuh dinmun pulaak hi. Jesuh in mawhneite langpanna thuak hi. Ahi zongin amah in zawhna ngahin Pasian ziatlamah a tu hi (Heb. 12:2, 3). Jesuh in mawhneite tawh kikhen hi, cih a khiatna in Amah in mawhna nei lo hi. (Heb. 4:15). Jesuh in vantung dongah pahtawina a ngah hi.(ESV). Na khempeuh tungah pahtawina ngah hi; Amah sangin a lian zaw kuamah om lo hi. Tua hi-in Jesuh in Pasian tawh pumkhat suak hi. Late sungah kigelh bangin Amah in vantung sangin a sangzaw munah pahtawina a ngah hi. (Late. 57:5, 11; Late 108:5).\nJesuh in mihing hihna bittakin nei hi. Amah in eite bang hi lo-in mawh nei lo hi (Heb. 2:14–16, Heb. 4:15). Jesuh in kicing hi. Amah in mawh nei lo hi. Bang hang hiam cihleh Amah in mawhna bawl ngei lo hi. Amah in mawhna sukha ngei lo hi. tua hi mah taleh Amah in mihing hi. Amah i etteh ding ahi hi. Amah in I nunzia ding hong hilh hi. (Heb.12:1–4). Ama khekhap a zui ding ihi hi. (1 Pet. 2:21–23). Bang hang hiam cihleh Amah in siangtho, mawhnei lo, niitna nei lo-in mawhnate lak pan kikhenkhia hi.(Heb. 7:26). Amah in eite Honpa hi; Ama zia le tong a kilangsak thei hi.\nJesuh in ei mah bangin mihing hi mah taleh amah mawh nei lo hi. HIh thu in i nuntakna hong tuam ngei hiam? Ama bangzahin siangtho hi, cih na ngaihsun ngei hiam? Tua ahih leh banghangin upna tawh sianthona kamciam hong pia a, hotkhiatna sungah khamuang thei lo i hiam?\nNgaihsutbeh ding: Khrih in hong cing hong vil den hi. Amah in i vangiknate, i kihtaak lauhuainate, I hamsatnate a thei khin hi. Amah in eite adingin thu hong gensak hi. Amah in Peter ading mawhthuumna aneih bangin mimal khat ciat adingin mawhthuumna nei hi. Amah in Satan hong mawhpaihna leh zia-etna khempeuhah eima aitangin thugen hi. Galpa gamtatna khempeuh hong hilh den hi. Amah in nate a khut nuai-ah koih hi.Ellen G. White, SDA Bible Commentary, vol. 7, p. 931 (Letter 90, 1906).\n“Satan in Pasian le mihing kizopna a tawntungin kitat ding ngimna tawh nasem hi. Ahi zongin Khrih sungah a mawh ngei lo mi bangin Pasian tawh i kipawl thei hi. I nunna tawh hong nungta-in Honpa in eite tawh kikhen nawn lo dingin mihing hihna a kitat nawn lo ding khau tawh hong khihkhawm hi. Hih in Pasian kammal a tangtun nading hi. ‘Eite adingin naungek khat hong suak a, eite adingin tapa khat hong kipia hi. A liangko tungah kumpi ukna a om hi.”\nPasian in Ama tapa sungah mihing hihna hong la-in tua mah tawh a sangpenna vantungah a kahpih hi. Mihing Tapa in vankhuanuai tokhom tungah a tu hi. Mihing Tapa in “ A Lamdang, lamlakpa, Vanglian Pa, Tawntung pa, Kilemna Kumpi kici ding hi. Isaiah 9:6.\nKeimah ka hi, ci-in a pulaak Pa in Pasian leh mihing kizopna-ah a khut hong nga hi. Amah in “siangtho, dikna leh niinbaanna nei lo-in, mawhneite tawh kikhen hi. Amah in eite ka sanggam cih ding a maizum kei hi. Hebrews 7:26; 2:11. Khrih sungah leitung le vantung in innkuan khat bangin a om uh hi. Khrih in vangliatna tawh kidim i sanggampa hi. Vantung in mihing hihna tawh kizem a, mihing hihna in Mongnei lo itna a kimvel hi.”Ellen G. White, The Desire of Ages, pp. 25, 26.\n1. Jesuh in eite adingin thu hong gensak hi, cih thu in nangma adingin bang kamciam hong pia hiam? HIh thu in Pasian hong itna bang hong gen hiam? Tua hi-in hih thu thangahna tawh kidim hi lo hiam? Bang hangin eite adingin thugen ding khat kisam i hiam?\n2. Mawhna nei ngei lo bangin “Khrih sungah eite in Pasian tawh pumkhat i suak hi” hih inbang khiatna nei hiam? Pasian tawh kipumkhatna panin, amah tawh naitakin nuntakna in bang hong pia hiam? Eite adingin a sepna in na nunna-ah bang hong guan hiam?


url: =Tuni Pasian Kammal (March 14, 2018) :: ZOMI DAILY\nTuni Pasian Kammal (March 14, 2018)\nposted on 14 March 2018 at 11:55 pm UTC+8 Lomkholna: Biakna, Kammal, News\n“Ahi hangin kote ka hi uh zongin vantung pana vansawltak khat ahi zongin note kianga kong gen uh ahi lo, lungdamna-thu dang hong hilh a om leh tawntung mawhpaih hi ta hen!” (Galatia-te 1:8, ZIV)\n1) A kibehlap thei tuamtuam a om hangin a kibehlap thei ngiatlo pawlkhat oma tuate lakah hotkhiatna thu le LST bu cihte zong ahi hi.\n2) Paul in hotkhiatna ngah dan (formula) pen Galatians laibu a atna tawh kilhcip khinta hi. Tua ahih manin hotkhiatna ngah dan pen Paul le Sawltakte gen lungdamna thu bek a kip ahi hi. Tualo lungdamna thu tuamtuamte hong kigen le haamsiatna thuak ding ci uh hi.\n3) Mangmuhna laibu gelh John in zong a laibu gelh a khupna thupitakin nei-a laibu sungah thu a behlap, a lakhia-te nuntakna min ciaptehna panin kilakhia ding ci hi (Mang 22:18). Tua ahih manin LST bu kibehlap thei nawnloin a kikilhcip hong suak hi.\n4) Vantung ah thaman a kisan ciangin mawhsakna aihkeh paktakna tam a ngah penpen dingte pen LST teite le LST kammal gente hi dingin ka ummawh hi—Rev Dr Suan Za Khup.\n5) Tua ahih manin LST vai le hotkhiatna thu pulaknate ah nna dang tuamtuam khawng peuh bulphuh hetloin Pasian thu theih tel sinsenna tawh itna bulphuha gen ding ahi hi (Eph 4:15).


url: =iPhone khat kimawk mekmek ahih manin kum 48 khitciang ki zangkik theipanding :: ZOMI DAILY\nposted on 8 March 2018 at 7:07 pm Lomkholna: China, News, Sawltak, World\nPhone pawlkhat tepen mawkmekgawp khaleng amathu in kikhakcip in, Minute tawlkhat khitciang bekin kizangkik theipan hi. China, Shanghai ah naupangno khatin iPhone khat amawk mekkekleh Lock kikhakcip in, kum 48 khitciangin ki hongkik theipanding cih Message suak cih Oriental Daily pan kiza hi.\nTua iPhone pen nupi khat ii aneihsa hi a, atapa naupangno khatin a utbangbang in mawkmekgawp hi. Tuabangin a mawkmekgawp ciangin tua iPhone pen ki hongkik theinawnlo, Lock cip in, Minute 25,114,984 khitciang bekin Password khenkik in kizangkik theipanding cimawk hi.\nTua Minute 25,114,984 pen akumtawh akituat ciangin kum 48 dektak (47.8 Years) himawk hi.\nTuaciangin tua nupinu in tua iPhone pen Apple Store te kiangah paipih a, kum 48 a ngaknop keileh Reformat bawlkulding a, asungah akep Photo, Video leh Date khempeuh avekin beiding cimawk hi.\nTua iPhone aneinu in a phone sungah Photo leh Video atuamtuam akep tampi omin, adeihmahmah vive himahleh kum 48 tak ngakngeungau mawkdingpen piangthei samlo ahih manin, utlo pipi mahin Format bawlsak cihi.\nKum 48 ngakding himawkleh hih ka iPhone pen ka nuntak sunginzong azang khakik loding kahimawk hi ci’n genkhia hi. Apple Store panin nasemte genna ah hihbangdan buaina Problem tepen adiakdiak in iPhone Operating Systems aluite ah piangthei cihi.\niPhone neinu ii atapa pen kum 2 bek aphapan hi a, anu aomloh laitak in atapa in tua iPhone pen a utbangin meksakgawp ahih manin, hihbangin buaina apiang kici hi.\nNaupangno in iPhone’s Security System ah lutkha in, Passcode koihnading munah amanlo in mekkha ahih manin, hihbangin apiang ahihi. Tua Passcode koihnading munsan ah khatvei akhialhsim in iPhone aki zatkik theihhunding kikhanto semsem ahih manin, kum 48 tak ngakkulding dinmun atungto ahihi.\niPhone aneinu in kum 48 taktak ngakkulding in ummawhlo in, amathu in hoihkik lelding ci’n ngakngak hi. Kha 2 sungbang angak hangin kilamdang tuanlo, hoihkikthei tuanlo cimawk hi. iPhone sungah adeihmahmah pawlkhat om himahleh anunung ah cihnading theituanlo in, Format bawlkiksak kici hi.\nTua nupinu in “kum 48 ngakding himawkleng, ka tusawnte kiangah hihpen napa ii ommawhman hi ci’n ka vaikhak kulding hi” ci’n genkhia hi.\niPhone apuahsiam Technician Wei Chunlong kici in agenna ah abeisa inzong hihbangdan buaina piangngei in, iPhone khat kum 80 sung ki zangtheiloding dinmun tungngei cihi. Sawltak #zomidaily\nPrevious: Gamsate in mihingte huh\nNext: Numeino khatin alumkhawm nuampeuh honghawh un acihleh pasal 3000 valbang tungpah ngeingai


url: =David uses his slingshot, Samuel Masa 17:40-58 | Bibleview\nTedim » Lai Siangtho » Thuciam Lui » » David uses his slingshot, Samuel Masa 17:40-58\nDavid uses his sling\n17:40 Tua ciangin amah in a khutah a ciangkhut tawi-in, lui panin suangmai tang nga tengin a tuucin’ thungip sungah tuate koih hi. A khutsungah a suanglotna tawi a, Filistia-pa’ nai-ah a pai hi.\n41 Tua ciangin a mai-ah a lum puapa tawh Filistia-pa hong pai-in David hong naih hi.\n42 Filistia-pa khuadakin David a muh ciangin amah in simmawh hi; bang hang hiam cih leh amah a tangval pan, a cidam tuak, a melhoih khat hi lel hi.\n43 Tua ciangin Filistia-pa in David kiangah, “Ui hong sa a, ciangkang tawh sat hong sawm na hi hiam?” a ci hi. Filistia-pa in a pasian-te’ min tawh David samsia hi.\n44 Filistia-pa in David kiangah, “Ka kiangah hong pai in. Huih lak vasate leh gamlak gamsate tungah na sa ka pia ding hi,”a ci hi.\n45 Tua ciangin David in Filistia-pa kiangah, “Namsau, teipi, leh teikhawh tawh kei kiangah nang nong kuan hi. Ahih hangin kei pen Israel galkapte’ Pasian, a Vanglian Topa, nangmah in na to mipa’ min tawh nang kiangah kong kuan hi.\n46 Tuni-in Topa in ka khutsungah nang hong pia ding a, keimah in nang hong sattukin na lu ka tankhia ding hi. Tua ciangin tuni-in huihlak vasate leh leitung ganhingte tungah Filistia mi a site’ luanghawmte ka pia ding hi. Israel sungah Pasian khat a omlam leitung mi khempeuh in a theihna ding,\n47 leh Topa in namsau leh teipi tawh a hotkhiat lohna thu hih lai-a a om khempeuh in a theihna ding ahi hi. Bang hang hiam cih leh galdona pen Topa-a’ hi a, amah in kote’ khutsungah note hong pia ding hi,” a ci hi.\n48 David tawh a kituah dingin Filistia-pa dingin hong pai a, hong nai ciangin David zong Filistia-pa tawh a kituah dingin gal mai-ah a delh hi.\n49 Tua ciangin David in a khutin a thungip sawkin suangtang khat la a, a kap leh Filistia-pa’ taltang a kha hi. A taltangah a suangtang tum a, leilakah amah maipuk hi.\n50 Tua ahih ciangin David in suanglotna khat leh suangtang khat tawh Filistia-pa zo-in a that hi. David’ khutsungah namsau omlo hi.\n51 Tua ciangin David tai-in ama tungah ding a, Filistia-pa’ namsau mah a paai panin dok a, amah thatin tua tawh a lu a tankhia hi. Filistia-te in a makaipa uh a sihna a theih uh ciangin a taikek uh hi.\n52 Tua ciangin Israel-te leh Judah-te awngin ding uh a, Gath leh Ekron kulhkongpi ciangdong Filistia-te delh uh ahih manin Shaarim panin Gath leh Ekron ciangdong Filistia mi a liamte puk uh hi.\n53 Tua ciangin Filistia-te a delhna panun Israel-te hong ciahkik uh a, amaute in a giahphual uh luhsak uh hi.\n54 David in Filistia-pa’ lutang la-in Jerusalem-ah paipih a, ahih hangin a galvan teng ama puanbukah a koih hi.\n55 Filistia-pa do-in David a kuankhiatna Saul in a muh ciangin galkapmangpa Abner kiangah, “Abner aw, hih tangvalpa kua’ tapa ahi hiam?” a ci hi. Abner in, “Kumpipa aw, ka thei kei hi,” a ci hi.\n56 Tua ciangin kumpipa in, “Tangvalpa kua’ tapa ahi hiam, kan in,” a ci hi.\n57 Filistia-pa a thahna panin David hong ciah ciangin Abner in amah samin a khutsunga Filistia-pa’ lutang tawh Saul’ mai-ah a paipih hi.\n58 Saul in ama kiangah, “Tangvalpa aw, kua’ tapa na hi hiam?” a ci hi. David in dawngin, “Bethlehem khuami na nasempa Jessi’ tapa ka hi hi,” a ci hi.\nSamuel Masa 17:40-58


url: =Red Cross te’n Myanmar, Rakhine State sungah huhna tampi hawmkhia :: ZOMI DAILY\nRed Cross te’n Myanmar, Rakhine State sungah huhna tampi hawmkhia\nposted on 20 February 2018 at 7:56 pm UTC+9:30 Lomkholna: Myanmar, News, rakhine, Sawltak\nRed Cross te’n Myanmar, Rakhine State sung aom cimawh dongtuakte huhna vantuamtuam sumtampi bei in piakhia uh cih Eleven Myanmar pan kiza hi. Humanitarian Aid ci’n nektheih Food tuamtuam leh Consumer Product ahawmkhiat uh hi a, 17 Million Swiss francs (US$18,186,600) sumbei in ahawmkhiat uh ahihi.\nTuabang in huhna Humanitarian Aid ahawmkhiatna ah Red Cross, Asean leh UNHCR (United Nations Higher Commission for Refugees) panin khangno Youth Volunteers pawlkhat leh kumpi thunei te kipawlkhawm in huhna ahawmkhia kici hi.\nMyanmar Red Cross Association panin thuneipi Chairman asem laitak ahi Professor Dr Mya Thu leh Rakhine State Chief Minister Nyi Pu te kimuhkhopna abeisa January 31 ni in nei uh a, Rakhine State sung aom Refugees te bangci panpihding, huhna bangci hawmkhiatding cihte kikum uhhi.\nTuciangciang nekding leh vanzat “Food and Consumer Goods” akigawm in Government kumpi tungpan K476 Million, Asean Members te tungpanin US$730,000, UNHCR panin K443 million, MAUK Myanmar panin K79 million cihbang ki piakhiakhin cihi.\nMore: Somalia gamsung Truck Bomb puakkhapna hangin asi mi 231 pha, 275 liam\nMyanmar Red Cross Association te makaihna tawh Rakhine State Government Committee te kipawlkhawm in Rakhine State sungah huhna tuamtuam “Humanitarian Aid Activities & Social Welfare” nasepte kizomtoto laiding cihzong kiza hi. Sawltak #zomidaily\nPrevious: Rohingya pasal khatin numeino kum 7 aphapan khat guksawm\nNext: Japan te’n Myanmar gamsung ah zatding meilengthak bawlsakding\nMi i bat nop leh lai sim ni ~ Kham Sian Muang\nKalaymyo Dahna-le-Nopna pawlkhat (May 26, 2015 Update)\nLaibung Khua Mincip Na (khua siansuah, dawi hawl khiat na) ~ Rev. Kam Do Thang\nKumthak ah Vaithak ~ Hau Za Cin\nDr. Cing Pum Neam Operation vai (Update 27 Nov)


url: =US gamsung ah misi te ii pumpi azuak sumbawlkhat kum 9 thongkiading in thukipia :: ZOMI DAILY\nposted on 24 May 2018 at 9:46 am Lomkholna: News, Sawltak, USA, World\nUS gamsung ah misi te ii pumpi Body Parts tuamtuam azuak kawikawi sumbawl pasalkhat kum 9 thongkiading in thukhenzum in Tuesday ni in thupia cih Reuters pan kiza hi. Tuabangin misi te pumpi azuakpa pen Detroit Businessman khat kici a, zatui lamsang laihilh ahi “Medical Educators” te tungah azuak ahihi.\nTuapa minpen Arthur Rathburn kici a, kum 64 aphakhin khat ahihi. United States gamsung ah hihbangdan mihing pumpi kizuakna vaitawh kisai in National Investigation akibawl pen hihtawh athumna hita hi. FBI (Federal Bureau of Investigation) te’n mihing pumpi kizuakna “Body Brokers” vaitawh kisai in Illinois, Oregon, Colorado sungteng ahzong Search Warrants bawl uh cihi.\nHih akimanpa Arthur Rathburn in abeisa 1997 kumpanin 2013 kum kikalsung in misi te pumpi “Human remains” tuamtuam azuakna leh akawmsakna hangin sum $13 Million bang ngahlawh hi ci’n Prosecutors te’n genkhia uhhi. Tua misi pumpi tepen Science ah akipiakhia Donation akibawl hi a, tuatengpen summet bawlna in azang ahihi.\nDetroit City sung aom tuapa ii innsung Warehouse ah Freezers tampi kikoih a, tuate sungah misi te ii apumpi Body Parts tuamtuam kikhol venvan hi ci’n FBI Agent khatin genkhia hi.\nTuabangin misi te pumpi akepte lakah Kankakee, Illinois aom Tracy Smolka ii apa pumpi zong kihel hi. Apa pen Randolph Wright pen 2010 kumin asi hi a, asihzawh kum 3 khitciangin apa ii alutang pen Arthur Rathburn ii Warehouse sung aom Freezer sungpan FBI te’n mukhia uhhi.\nTuabangin apa lutang Freezer sungah zuakding in akeppen Tracy Smolka khasia mahmah a, Hell sungah kangtumcip in, Hell sung natun ciangin dawimangpa kiangah kei kongpuak hi ci’n genhamtang in ci’n hehlua in paukhia hi.\nMore: Hong Kong ah nupi khatin atanu thatlum in apumpi semzangawp\nKumpi thukan te muhkhiatna ah tuabangin misi pumpi azuak ahi Arthur Rathburn in abeisa 1997 kumpanin 2013 kikal misi te pumpi pen 120 vei bang zuakdinghi ci’n genkhia uhhi. Misi pumpi azuakpa Arthur Rathburn in ahihleh hihbangin agamtatna pen mulkim ngaihsut hetlo in, kisikna zong neituanlo ci kiza hi. Sawltak #zomidaily\nPrevious: Malaysia Banting vengsung ah damiah mi 4 kiman, khat kikapliam\nNext: Lungnopna hong piathei lawmhoih tampi nei in\nHallo Zogam – 4 ~ T. Sawm Lian


url: =Video: United Airlines te vanlengkhat vandawn ah Engine kiakhia dektak :: ZOMI DAILY\nposted on 16 February 2018 at 10:21 am Lomkholna: News, Sawltak, USA, World\nUS gamsung ah “United Airlines” te vanlengkhat vandawn ah alenlaitak aset kiakhia dektak ahih manin ki lauthawng mahmah cihi. Tua United Airlines pen Flight UA1175 hi a, San Francisco panin Hawaii, Honolulu zuanin alenlaitak in hihbangin Engine akiakhiadek ahihi.\nEngine akiatkhiat dekdek laitak in vanleng sungah atuang Passenger te’n kongkhakvang panin galmuh sawnsawn uh ahih manin, lunghimawh mahmah uhhi. Passenger khatin Twitter tungah agelhkhiatna ah ka nuntaksung vanleng katuanngei lakah alauhuai penpen hi ci’n gelhkhia hi.\nHih vanleng pen Boeing 777-222 Aircraft namete hi a, Engine kisia, atuamna te kekkhia in kilokloksa in vandawn ah aleng ahihi. Tuabang in Engine akiatdek laitak vanleng sungah atuang Passenger te’n Video leh Photo zong na zaihkhaman uh a, Social Media ah ki thehzak hi.\nHih thupiang pen nung Tuesday ni in thupiang hi a, vanlenghawl Pilot te’nzong Hawaii Airport thunei te kiangah Distress Alert zasakpah uh a, 12:38pm hunin bangmah tuahsiatna omlo in hoihtak tungthei bilbel uhhi.\nUnited Airlines te’n Business Insider te tungah Statement ah agenkhiatna ah Flight UA1175 pen San Francisco panin Honolulu ah Emergency Landing tawh kumthei hi. Engine akhuhteng kilemkhia in, vanlenghawl Pilot in Honolulu Airport thunei te zasakkhol in Emergency Landing tawh akumsuk ahihi ci’n genkhia uhhi.\nVideo: Terrifying video shows jet engine falling apart mid-flight on its way from San Francisco to Honolulu\nBanghang in Engine khuhna hizah in siatheihiam cihpen United Airlines te’nzong genkhiatheilo uhhi.\nVideo akizaihkha pen vanleng sungah atuang Google Engineer khat ahi Erik Haddad in azaihkhak kici hi.\nVandawn ah alenlaitak Aircraft Engine akitam pen nungdiak inzong omngei hi. October 2017 kumin Air France Airbus A380 tezong Paris panin Los Angeles zuanin alenlaitak vandawn ah Engine khat kiakhiangei cimawk hi. Tuaciangin Los Angeles zuansuak theilo in, Canada gamsung aom Goose Bay ah tuasak uhhi.\nMore: Malaysia ah vanleng asetsia ahih manin, Emergency in awmtalsa in kumsuk\n2010 kum inzong Qantas A380 te vanlengkhat alenkhiatzawh asawtlo in Engine Casing kici atuamna pen ki leukhia mawk hi. Vanlenghawlpa in tua Engine pen khakcip in, hoihtak in leilak ah kumthei bilbel hi. Sawltak #zomidaily\nPrevious: NCA Thu Ki Lung Himawh\nNext: Malaysia, Johor ah damiah in aki ummawhkhat palik te’n kaplum


url: =Tedim ah Solar Warning Light Unit 4 ki thuahkhin, 5 kisamlai\nZomiDaily :: Ih Zogam khuapi ahi Tedim ah Solar Warning Light 4 ki koihkhinta cih TRLC (Tedim Religious Leaders Council) pan President Nang Lian Kap in ong tangkokhia ahih manin ih angtang mahmah hi. Hih Solar Warning Light in ih Tedim khuapi ong etlawmsak banah, lampi Accident tuamtuam paninzong tampi ongdaltuam dingin ki lamen hi. Solar tawh kithuah, kizompah ahih mahbangin sunlezan 24 Hours atangdending ahihi.\nHih Yellow Light Warning tepen khamtunggam ah tawmmahmahlai a, Chin State ii khuapi ahi Hakha ahzong khatbekbek om cihi. Falam ahzong nihbek om ci a, Tedim ah tulaitak 4 anei ihhih manin, atamneipen hipah hihang. Hih 4 ihneihte zongpen maikhatbek (Single-face) hi a, alanglam ah thuahbehding adang 4 mah kisamlai hi.\nTuaban ah Lamzang lamka ahzong khat thuahding kigellai ahih manin, avek in Unit 5 bang kisapbeh laiding cihzong Sia Kap in ong tangkokhia hi.\nHih Solar Warning Light tepen Unit khatciang Ks.175000 ta man ahih manin, adang Unit 5 leithuah nading Kawlgam sum Ks.875,000 bang kisamlai dinghi. Tedim khuapi a etlawmsak leh Accident tuamtuam panin adaltuamding ahih manin, ahuhzo peuhin minam leh ih Zogam khuapi puahna in piakkhiat huai mahmah hi.\nHih Solar Warning Light te banah hih anuai a Convex Mirrors akici lamkiukawi ah akithuah limlangh golpipi tezong ih neihzawh nading hanciamhuai mahmah hi.\nAdiakdiak in Kawlpi leh Tedim kikal, Tedim leh Tonzang kikal aom lamkiukawi tengah thuahzoleng Motor Accident tampi phatuam khatheiding hi. ZomiDaily


url: =Pathian Kammalte | Siyin Chin Baptist Church\nArticles, Articles (Sizang Lai), The Siyin Baptist\nDR.BARNHOUSE II SON:\nPathian ii nasia tak a a zakh, tu nung kum 100 sungah Lai Thiangtho Sya minthangbel tu a aki ngaisun khat ahi, Dr.Donald Grey Barnhouse ii Lai Thiangtho zakh daan taw kisai in, ama a kikheal sak thu khat, anuai\nabang in ki-at hi.\nChristian Endeavour te ii Thuzeakpi ahi Tom Haney le Dr.Barnhouse, ni khat, meileang tungah kimu uh hi. Haney in Lai Thiangtho sim a, Barnhouse in tadensa sim hi. Tawmvei zawkciang, Barnhouse in a tadensa khiasuk a, Haney munah, “Na Lai Thiangtho heak bang, kei zong he nuam lei veang aw” ci hi.\nHaney in, “Tadensa na sisim hang, Lai Thiangtho he zo ngawl tu ni ve” ci in zo kik a, tuazawkciang, a Lai Thiangtho ma, sim kik hi. Barnhouse.in “Tua ni, Haney ii hong zo kikna teng sia, ka khan tawntung in ka angil batu hi” ci hi. Barnhouse in, “Kei zong, ka tadensa ka sot a, ka ip sungpan ka Lai Thiangtho bu ka la a, tua ni pan kipan, kei le Pathian Kammal kilaklawa, bangma hong khaak om thei ngawl tu hi.ci in ka khensat hi” ci hi.\nTua hun pan kipan, ka ngaisutna theampo, Kammal in hong uk hi, ci hi.\nNORMAN LEWIS II SON:\nKa pianthak zawk kum 7 zawk ciang, ka pawlpi ah pastor hong seamsak uh hi. Ahihang, Lai Thiangtho bu bup ka tunh ngei bua hi.\nKhatvei ciang, Canada pan Rev.John Linton hong pai a, a muibunh mama thuhilhna khat hong nei hi. Tawmvei a tawlngak sungah, ama kungah neak in, “Tubang, muibunh mama thu ka hilh thei natu, Lai Thiangtho bangbang daan in en tu khi ziam?” ci in ka dong hi. Ama in, hi hiit-hiat in, “Lai Thiangtho bubup na sim ngei zo ziam? Lai Thiangtho bu, among khatpan among khat dong, (30)vei peuma, atawmvei bel in, na sim bale, tel zongawl tu ni hi” ci in hong zo kik hi.\nTasia ciang, bomh thautang taw hong kideang bang hi ka kisa liang hi.\nAzingciang pan kipan, ka Lai Thiangtho khaan Nan teng, akhen akhen in tuat in, ka sim a, ni (180) ciang khatvei veu ka tunh hi. Khat vevei kum khat in (5)vei ka tunh hi ci hi.\nTasis zawkciang, Pathian ka itna hong khang a, ka lawpna le ka khua muna zong hong khang a, thupha zong ka saang hi, cihi.\n-Norm Lewis-Back to the Bible\nDR.BYRON II SON:\nDr.Ralph L.Byron sia, zato mang (surgeon) minthang khat hi a, Pathian a urn mama khat hi.\nAhihang, Pathian atu in, hun tarn pia zo lei ngawl hi. Ama ci na pan, “Pathian atu hun pia zo bahet ing, ci in ka ngai susut laitak, Pathian in, Lai Thiangtho khaan khat hong phawksak hi. “Keima in, ngam hu zo tu khat ka zong hi. Ahizong kuama ka mu zo bua hi”(Jer 22:30) a ci Lai Thiangtho sia hi.\nAma ii a son thu khat in, “Thu urn mite thazawm bel thu sia, Lai Thiangtho Kammal te et ngawl a, a lot a, kuama in nga zo ngawl hi. Kei ka hile, nisim in Lai Thiangtho Kammal ka zangh hi” ci hi.\n“Ni khat ni in, numei kum 27 apha, noai cancer avei khat, ka en a, Pathian Kammal taw zong kahanthawn hi. Tua nu in, Pathian Kammal na sawson lai tak, Christ ka saang hi, ci in hong son hi. Apa zong in, Pathian Kammal na sawson laitak, ka tanu thinmuanna nga hi, ci in hong son kik hi\n“LTT Kammal te, lot nga in. Khatvei taw na nga zo bale, ci kikik in Na lungtang sungah, tarn mama khol in, Tua hile, Pathian a muanhuai hunlam na phawk tu hi,”cihi.\nLINDA PEREZ II SON:\nKa nuntak sungah, ka thin veu uuk thei mama ahikom, ka buai tawntung hi. Ka thin uuk ciang, ka mu po ka lawntham a, ka nate a lal hi. Ka pasal le ka tate a lau thei mama uh hi.\nKeima le keima hanciam in, ka kikhaam hang, ka kikhaam zo bua hi. Ngual ii hong hihil hang zong, ka ni thei tuan bua hi. Ni khat ni ciang, ka pastor pa in Pathian thu nit natu hong hil hi. Laibu “Success God’s Way” a ci sia sim a hong sawl hi. Tasia ka sim zawk ciang, kei zongh Lai Thiangtho sung a thin uukna taw akisai mun teng, ka ciamtee a, tateng ka lotnga hi.\nTabang ka hihi ciang, a khuangei ngawl in, ka thin puakzia hong kikheal thong hial hi. Ka thin so papai teng hong bo a, thin uuk papai na pan ka suak ta hi.\nIh thinsungah, phaw theina sia, Pathian ih hong piak ahi hang, thinukna taw khialna piangsak heak vun (Eph 4-26-27) hong cite, ka ci kikik hi.\n(Nang, na piangthak zo nale, Thaa Thiangtho in nangma lung ngulh bangin, Kammal tungtawn in hong pua tu in hong ngak nginge hi. Na piangthak balai le la, Thaa Thiangtho nei ngawl na hi ciang, kipua hun nei buan ci teh)\n(Thupha Daitui Vol. 3, No. 18)\nThe Siyin Baptist (Vol 50\n« Na khangno lai nang hong piangsak Topa phawkin\nChrist Limlangh Sia Nangma Nihi »


url: =US gamsung khualzinna pawlkhat – 32 :: ZOMI DAILY\nposted on 3 February 2016 at 8:00 am Lomkholna: Article, Awnzapau\nSum Kitahna Casino Innpi Sung\nGilvah phitphet a anneek khit ciangin Hotel leh Casino kithuah sai hong paipih hi. Amasa in a kimawlna sungteng ka ban et kawikawi uhhi. Nupa kop sum kitah a tu khawm khawl khawm khangham khangno zong tampi tak ka mu hi. A tuam vilvel a kithuahpih nei lo zong om hi. A tam zaw mundang pan zong hongpai a tam mah bangin khuasung pan vive zong ahi uhhi. Hotel leh Casino kithuahte ah hotel saap man zong tawmsak zaw bilbel uh ci hi.\nAkim tengah ansai a tuamtuam om hi. Zu a theihsa a khauh a nem beer, wine akipan om hi. A vot a sa duh bangbang om hi. Sun tawh zan tawh khak hun nei lo hi. A an neenee tawh dawn theih a tuamtuam a dawndawn tawh tawmvei zong kitawlnga lo hi. Sumtang kitahna ‘game’ vive hi a, sa ngeiingaii in gamlum ziazua peuhmah hi. Sun tangcim mah a pai ka hih manun, a pua lam ansaite kilim hon nai lo a khuazin kuanteh kihong pan ding ci hi.\nMun khat leuleu ah a lasakna tau om a tua mai ah nupi papi piteek puteek khanghamte akop akop in laam uhhi. Pawl khat bang haam khin mahmah napin kiveetsak (hot) peuhmah uhhi. Amau khan lai a la deihte khawng sa saksak hi. Akineih uh hilo in a lawp takpi mah uhhi a, a gei a paam a omte zong bang lo teng kingaihsun kha in hong lungtu sak dekdek hi.\nHotel Swimming Pool Ah\nKa cim pian uh ciangin a pua lam ah ka paikhia leuleu uh a, tuibualna swimmimg pool teng ka kimkot leuleu uhhi. Hotel a tungte ading a kibawl hi a, kiuli nei in zong hituanlo in akicing ding leh a zat nuam theithei ding in bual zapi khat bawl uhhi. Tua sungah piteekte taw guai phei guai phinphen mahin ‘bikini’ kici nawimuk tuamna leh s tuamnate bek mah silh uhhi. Pasalte in ahih leh a tamzaw in bombi kigaak suspender te zanglo zaw behlap in, a kol lihliah a tual lihliah vive teeng zaw uhhi.\nNumeite ahih leh zahmawh thu gen leng zum ngaihsut lo behlap uh a, a nawi muk leh a ‘na’ vang bek mah a hu zo a sin zo liamliam bek in puansilh uhhi. Naupang kum 6 pan piteek puteek dong amau tupsan tengin gamta uhhi. A kitengcil honeymoon pai hinteh cia upmawh huai nupa kop bang peuhmah tui laizangah kipom bikbek in, kua mah awlmawh se lo in ki nono in kinamhnamh uh aa, kitawp tangtang mah uhhi.\nA tawp khakna ah ka tehpih dingdang a om kei hi. A gei a paam a te’n lah lamdang a sa tuan kei uhhi. Thu don ding peuhmahin zong ngaihsut tuak het lo in awlmawh hetlo uhhi. Gamlak a lungmuang tak a utbang tak tek a gamta ganhing hontang linlian tawh ka tehkak hi. Mihing tawh kinaii penpen zawngkuh hontangte tawh kibang ka sa mahmah hi.\nGen tawh kizomin gen leng a suakta mahmah gam leh a khangto mahmah gam hi napi’n, bilbel ah hih gamah numei kizuakna sai kumpi in koih lo hi. Leitung a a minthang mahmah Thailand ah zong kumpi phalna tawh numei kizuak akikoih hi lo hi. Ka theih ngei leh ka zak ngei khat ah Germany gam ah Red Area ci in a sai ngiat kikoih ci uhhi. Europe lam ah bel sumbuk sai bang liang aa licence kipia veeng khat sungah a kizuak zihziah hi kici ta leuleu hi.\nNitak nai 5:00PM hong sat petmah ciangin tawl zong ka tawl ta mai uh a, Pa Ai Mungte innah ka ciah uhhi. Inn ka tun uh ciangin a mau innah ci leh sa meekna tutphah na nei a, ko nupa zong ci meeksak in ka kikheel tangtang uhhi. Nuamsa in tawmvei mengme in ka khawl khit uhteh Ai Mung in ka zin uah hong kha hi.\nKawlgam pek pan a khualzin a hong pai ci a, ko citna ko siamna hong thuk hi lo a, amau in hong thupi bawl in a dikna a siamna uh tawh an leh tui hong neekpih uh leh hong zindonate pen, lungdam lua kisa in ka cihna dang meel ding zong ka thei tuan kei a, ka phawk sialsial in Pasian ka ap hi.\nPrevious: Hing napi’n a nungtalo te domsang\nNext: A khangto gamin Zu limna theideuhdeuh uh ~ Hau Za Cin